CAMARA DE

COMPTOS

DE NAVARRA

NAFARROAKO

KONTUEN

GANBERA

Itzaleko bidesariaren  
bitartez emandako  
kontzesioak, 2014-2021

2023ko otsaila

Aurkibidea

*Orrialdea*

[Laburdurak 3](#_Toc129333280)

[I. Sarrera 4](#_Toc129333281)

[II. Helburuak, norainokoa eta mugak 5](#_Toc129333282)

[III. Konklusioak eta gomendioak 7](#_Toc129333283)

[IV. Nafarroako Foru Komunitateko Administrazioaren erantzukizuna 11](#_Toc129333284)

[V. Nafarroako Kontuen Ganberaren erantzukizuna 12](#_Toc129333285)

[1. gehigarria: Itzaleko bidesariaren bitartez finantzatzen diren Nafarroako Foru Komunitateko Administrazioaren azpiegiturak 13](#_Toc129333286)

[1.1. Itzaleko bidesariaren formula 13](#_Toc129333287)

[1.2. Autobiak 14](#_Toc129333288)

[1.3. Nafarroako Ubidearen eremu ureztagarriak 19](#_Toc129333289)

[2. gehigarria: Fiskalizazioaren oharrak eta aurkikuntzak 24](#_Toc129333290)

[2.1. Autobiak 24](#_Toc129333291)

[2.2. Nafarroako Ubidea 32](#_Toc129333292)

[2.3. Itzaleko bidesariari buruzko ekonomia- eta ondare-informazioa 42](#_Toc129333293)

[2.4. Aurrekontu-egonkortasuna eta itzaleko bidesariak defizitean duen eragina 44](#_Toc129333294)

[3. gehigarria. Aplikatzekoa den esparru juridikoa 47](#_Toc129333295)

Laburdurak

**NFKA** Nafarroako Foru Komunitateko Administrazioa

**AGBAR** Sociedad General de Aguas de Barcelona SA

**AGUACANAL** Sociedad Concesionaria de la zona regable del Canal de Navarra SA

**EK** Eskari-kanona

**GKB** Gordailu kontu berezia

**EZKK** Azpiegituraren egoeraren eta zerbitzuaren kalitatearen kanona

**AKKK** Azpiegituraren kudeaketaren kalitate-kanona

**UE** Ureztapen sektoreetako ureztatzaile elkarteak

**UBK** Ur bolumenaren eskariaren kanona

**UK** Ustiapen kanona

**LGID** Landa Garapeneko eta Ingurumeneko Departamentua

**EUROSTAT** Europako Erkidegoko Estatistika Bulegoa

**KPI** Kontsumoko prezioen indizea

**INTIA** Instituto Navarro de Tecnologías e Infraestructuras Agroalimentarias

**PEF** Plan ekonomiko-finantzarioa

**OIAPA** Obra eta instalazioen amaierako prezio aitortua

**OOAPA** Obra osoen amaierako prezio aitortua

**KSE** Kontuen Sistema Europarra

**AG** Auzitegi Gorena

**NJAN** Nafarroako Justizia Auzitegi Nagusia

**GOB** Guztizko ordainsari bakarra

I. Sarrera

Nafarroako Parlamentuko Eledunen Batzarrak, Geroa Bai talde parlamentarioak eskaturik, erabaki zuen Kontuen Ganberari eskatzea fiskalizazio txosten bat egin zezala gai honi buruz: “*Donejakue Bideko autobian, Pirinioetako Autobian eta Nafarroako Ubidearen eremu ureztagarrietan itzaleko bidesariaren bitartez emandako kontzesioen egoera”.* Kontuen Ganberak, bera arautzen duen foru legeari jarraituz, lan hori sartu zuen bere fiskalizazio programan.

Azterketa lana 2022an egin du auditoretzako bi teknikarik eta auditore batek osatutako lantaldeak. Ganberako zerbitzu juridiko, informatiko eta administratiboen lankidetza ere izan dute.

Lan hau egiteko eman diguten laguntzarengatik eskerrak ematen dizkiegu Lurralde Kohesiorako Departamentuko, Ekonomia eta Ogasun Departamentuko eta Landa Garapeneko eta Ingurumeneko Departamentuko (hemendik aurrera LGID) langileei eta “Instituto Navarro de Tecnologías e Infraestructuras Agroalimentarias SA” (hemendik aurrera INTIA) sozietate publikokoei.

Jarduketa honen emaitzak Nafarroako Gobernuko Ekonomia eta Ogasuneko, Lurralde Kohesiorako eta Landa Garapeneko eta Ingurumeneko departamentuetako kontseilariei eta INTIAko zuzendari kudeatzaileari helarazi zitzaizkien, egokitzat jotzen zituzten alegazioak egin zitzaten, Nafarroako Kontuen Ganbera arautzen duen 19/1984 Foru Legearen 11.2 artikuluan ezarritakoari jarraituz. Ezarritako epea igarota, ez da alegaziorik aurkeztu.

Kanpo kontroleko organoen auditoretzari buruzko araudiaren azken aldaketen ondorioz, txosten hau eta aurretik egindako txostenak desberdinak dira egituraren zenbait alderditan.

Txosten honetako datu ekonomiko guztiak eurotan eman dira, biribilduta, zentimorik ez agertzeko. Emandako datuek eta ehunekoek beti adierazten dute balio zehatz bakoitza biribilduta, eta ez biribildutako datuen batura.

II. Helburuak, norainokoa eta mugak

Parlamentutik jasotako eskaera kontuan hartuta, honako hauek izan dira lan honen helburuak:

* Itzaleko bidesariaren araubidean Nafarroako Foru Komunitateko Administrazioak (hemendik aurrera NFKA) obra publikoetarako emandako kontzesioen egoera aztertzea.
* NFKAk kontzesioei egindako kontrola egiaztatzea.
* Kontzesio horiek Nafarroako Kontu Orokorretan nola islatu diren aztertzea, eta nola eragin duten zorretan eta etorkizuneko aurrekontuetan.

2014ko abenduan Ganbera honek “Itzaleko bidesaria” izeneko txostena argitaratu zuen. Bertan itzaleko bidesariaren bidezko kontzesioen egoera aztertu zen haien jarduera hasi zenetik 2013. urtearen amaierara arte.

Denborari dagokionez, gure lanean 2014-2021 aldia aztertu dugu. Gastuaren ikuspegi osoa eskaintzeko, kontzesioa hasi zenetik aitortu diren betebehar guztiei buruzko informazioa ematen da.

Informazio hau aztertu dugu:

* Kontzesio-kontratuak eta geroko aldaketak.
* Kanonaren ordainketen eta berrorekatze ekonomikoen espedienteak.
* Itzaleko bidesariarekin loturiko kontzeptuei dagokien aurrekontu-exekuzioa.
* Kontzesioen plan ekonomiko-finantzarioak.
* Trafikoaren kontrolari eta kontsumitutako ur bolumenari buruzko datuak.
* Autobietako sozietate kontzesiodunen finantza-auditoretzako txostenak, onetsitako azken ekitaldira (2021) artekoak.
* Nafarroako Ubideko sozietate kontzesiodunen finantza-auditoretzako txostenak, onetsitako azken ekitaldira (2021) artekoak.

Lana egin bitartean muga hauek aurkitu ditugu:

* Nafarroako Ubidearen lehen fasearen zabalpena ustiapen partzialeko laugarren urtean dagoelarik, oraindik ere exekutatu gabe daude zenbait ureztapen eremu edo sektore. Hori dela-eta, ez dakigu zein diren obraren amaierako kostuaren zenbatekoak.

Gure lanaren norainokoa mugatu ez badu ere, honako hau adierazi nahi dugu: zenbait klausula betetzeari buruzko konklusioak eman diguten dokumentazio teknikoan oinarrituta daude.

Bestalde, etorkizuneko ekitaldietan izanen den eraginaren zenbatespenak aldagai batzuen bilakaerari buruzko hipotesietan oinarrituta daude, hala noka KPIaren, maileguetako interes tasen, autobiako trafikoaren edo ureztatzeko ur bolumenaren bilakaeran. Horregatik, ezin da balio zehatzik eman.

Gure ustez, lortu dugun auditoretza-ebidentziak oinarri nahikoa eta egokia eskaintzen du konklusioa lortu ahal izateko aztertutako aldian itzaleko bidesariaren bitartez emandako kontzesioen egoerari buruz.

III. Konklusioak eta gomendioak

NFKAk itzaleko bidesariaren bidezko kontzesio publikoaren kontratuaren figura erabili du Donejakue Bideko autobia eta Pirinioetako Autobia eraiki, kontserbatu eta ustiatzeko, bai eta Nafarroako Ubidearen eremu ureztagarria ere (lehen fasea eta lehen fasearen zabalpena). Azpiegitura horietatik eraikuntza fasean jarraitzen duen bakarra Ubidearen lehen fasearen zabalpena da.

Aztertutako informazioaren arabera, honako taula honetan ageri da onetsitako obra amaierako guztizko prezioa edo guztizko aurrekontu zenbatetsia, kasuan kasukoa, azpiegituretako bakoitzerako:

(Milakoak)

|  |  |
| --- | --- |
| Kontzeptua | Onetsitako obra amaierako prezioa / Obraren  aurrekontu zenbatetsia (\*) |
| Donejakue Bideko autobia | 389.850 |
| Pirinioetako Autobia (\*) | 271.385 |
| Nafarroako Ubidearen eremu ureztagarriak (1. fasea) | 169.877 |
| Nafarroako Ubidearen eremu ureztagarriak. 1. fasearen zabalpena (\*) (eraikitzen) | 157.781 |

(\*) Obraren aurrekontu zenbatetsia.

Itzaleko bidesariarekin zerikusia duen gastu osoak barnean hartzen ditu, azpiegituraren eraikuntzaz gain, finantza-gastuak eta azpiegitura kontserbatu eta mantentzeko gastuak.

Kontzesio-kontratuekin loturik Nafarroako aurrekontu orokorretan aitortutako gastua, kontzesioak hasi zirenetik 2021eko abenduaren 31ra arte, 969 milioikoa da, honela xehakatuta:

(Milakoak)

|  |  |  |
| --- | --- | --- |
| Kontzeptua |  | Gastua, guztira, NGren aurrekontuan |
| Donejakue Bideko autobia |  | 603.653 |
| Pirinioetako Autobia |  | 160.100 |
| Nafarroako Ubidearen eremu ureztagarriak (1. fasea) |  | 169.721 |
| Nafarroako Ubidearen eremu ureztagarriak. 1. fasearen zabalpena |  | 35.394 |
| Guztira |  | 968.868 |

Fiskalizaziopeko kontzesioen kudeaketari buruz egindako azterketatik konklusio hauek atera ditugu:

*Autobiak*

2014az geroztik NFKAk ez du inor izendatu autobietako bi sozietate kontzesiodunetako batean ere Gobernuaren ordezkari postua betetzeko, nahiz eta figura hori kontzesio-kontratuetan aurreikusten den, kontzesioaren finantza alderdiak kontrolatzeko.

Sozietate kontzesiodunen kapital soziala ordezkatzen duten akzioen eskualdaketak kontzesio-kontratuan ezarri bezala jakinarazi dira, edo baimendu, Pirinioetako Autobiaren kasuan. 2021eko abenduaren 31n bi sozietate kontzesiodunak pertsona bakarreko sozietateak ziren.

NFKAk kontzesio-kontratuetan ezartzen du zenbat ordainduko den, gehienez ere, trafikoak zerbitzu maila jakin batzuk gainditzen baditu. Ez dira gainditu maila horiek, eta, beraz ez da aplikatu muga hori.

Benetako trafikoa finantza-ereduetan zenbatetsitakoa baino txikiagoa izan da. Sortutako urteko kanonaren eta aurreikusitakoaren arteko alde nagusiak trafiko maila apalagoen ondorio dira. Donejakue Bideko autobian, sortutako kanona aurreikusitakoa baino ehuneko 20 txikiagoa izan da, eta Pirinioetako Autobian, sortutako kanona aurreikusitakoa baino ehuneko 42 txikiagoa. Azken autobia horretan aldea nabarmenagoa da Pirinioetako igarobidea irekitzeko atzerapena dela-eta.

Ez da aurreikusitako kalitate-estandarren atalaseen ez-betetze adierazgarririk izan. Horregatik, autobietako kontzesio-kontratuetako zigor ekonomikoak, 300.000 eurokoak guztira, ez dira esanguratsuak izan guztizko kanonarekin alderatuta.

Autobietako sozietate kontzesiodunek kontzesioa berrorekatzeko eskaera bana aurkeztu dute COVID-19aren pandemiak eragindako osasun krisiaren ondoriozko galerengatik, izan ere 2020an mugikortasunaren murrizketek zuzeneko eragina izan baitzuten trafikoan. NFKAk bi eskaerak ezetsi zituen eta kontzesiodunek administrazioarekiko auzi-errekurtsoa jarri zuten Nafarroako Justizia Auzitegi Nagusian (NJAN). Autovía del Pirineo SAUren errekurtsoa ezetsi egin du NJANek, ez duelako egiaztatutzat jo 30 urteko kontzesio-kontratuaren oreka hautsi denik; sozietate kontzesiodunak ez du kasazio errekurtsorik jarri, eta epaia irmoa dela deklaratu da. Autovía del Camino SAUren errekurtsoa 2022ko maiatzaren 20koa da, eta epaiaren zain dago.

*Nafarroako Ubidearen eremu ureztagarria*

INTIAk ikuskatu, zaindu eta kontrolatu behar du Nafarroako Ubidearen eremu ureztagarrietako kontzesiodun diren sozietateek betebeharrak betetzen ote dituzten, bai eraikuntza fasean, baita ustiapen fasean ere.

Nafarroako Gobernuak sozietate kontzesiodunetan duen ordezkaria administrazio kontseiluen bileretara eta kontzesioaren jarraipenerako batzorde mistoaren bileretara joaten da.

Sozietate kontzesiodunen akzioen salerosketen aurretik jakinarazpena egiten zaio, edo baimena eskatzen, kasua bada, INTIAko betearazpen batzordeari, kontratuan ezarritakoarekin bat etorriz.

Benetan kontsumitutako ur bolumena finantza-ereduetan jasotako kontsumo-zenbatespenak baino txikiagoa izan zen. Sortutako urteko kanonaren eta aurreikusitakoaren arteko alde nagusiak ur bolumen txikiagoa kontsumitzearen ondorio dira. Nafarroako Ubidearen lehen fasean, batera sortutako kanona aurreikusitakoa baino ehuneko 18 txikiagoa izan da; lehen fasearen zabalpenean sortutako kanona, berriz, aurreikusitakoa baino ehuneko 68 txikiagoa. Azken azpiegitura horretan aldea nabarmenagoa da obraren amaiera atzeratu egin delako.

Autobietako kontzesioetan bezala, ez da kalitate atalaseen ez-betetze nabarmenik izan. Beraz, ez-betetzeengatik kendutako zenbatekoa (13.000 euro) ez da esanguratsua guztizko kanonaren aldean.

Ubidearen lehen faseko azalera ureztagarri garbia 22.398 hektareakoa zen 2021ean, eta hektarea horietatik ehuneko 91tan zegoen instalaturik ureztapena.

Oraindik ez da amaitu Nafarroako Ubidearen lehen fasearen zabalpena, 2023aren amaieran amaitzekoa baita. Obraren atzerapenen ondorioz, ustiapen aldia laburragoa da.

Lehen fasearen zabalpeneko kontzesio-kontratuaren bost berrorekatze onetsi dira fiskalizatutako aldian ondorioak sortzen dituztenak. Kontratuaren oreka ekonomiko-finantzarioaren berrezarpenek plan ekonomiko-finantzarioa (PEF) berrikusteko eta eguneratzeko bidea eman dute, inguruabar berrietara egokitze aldera. Berrorekatze horien eragin garbiak ehuneko 49,41eko igoera ekarri du eskainitako tarifetan.

Lehen fasearen zabalpenean 2021eko abenduaren 31n ustiatzen ari zen azalera 8.097 hektareakoa zen guztira, hau da, hasieran aurreikusitako 15.275 hektareako azaleraren ehuneko 53. Berrorekatzeen ondoren, aurreikusitako hektareak 12.989ra murriztu dira.

Kontratu hauek, beren konplexutasun teknikoarengatik, modu berezian prestatu eta lizitatu behar dira, eta gero Administrazioak kontrolatu egin behar ditu. Finantza-eredua –zeina kontzesio-kontratuaren parte den eta berrorekatzeen bidez plan ekonomiko-finantzarioa eguneratzeko oinarritzat hartzen den– oso konplexua da, eta laguntza teknikoko kontratuak egin behar izan dira arlo ekonomiko-finantzarioko aholkularitzarako.

*Itzaleko bidesariaren isla Nafarroako Kontu Orokorretan*

Nafarroako Kontu Orokorren barneko oroitidazkiak zehazten du zer ordainketa-fluxu aurreikusten ahal diren “Itzaleko bidesaria” izeneko atalean. Etorkizuneko gastuari buruzko aurreikuspen horiek kontabilitatean pasibo kontingentetzat jotzen dira, eta haien gaineko informazioa eman behar da kontuetako oroitidazkian.

Funtsezkoa da kontuetako oroitidazkian kontzesio-kontratu hauen gaineko informazioa jasotzea, bereziki kontzesio bakoitzari buruzkoa: kontzesioaren deskribapena, haren baldintza garrantzitsuak (zenbatekoak, epeak…), kanona dela-eta egindako ordainketak, aurreikusten diren etorkizuneko gastuak, ekonomia- eta ondare-oreka berrezartzeko espedienteak etab.

Kontzesio-kontratuak luzeak direnez, epe luzerako aurreikuspenak egin behar dira, eta gerta liteke plan ekonomiko-finantzarioetan jasotako hipotesiak, gertaerak eta inguruabarrak bitarte horretan aldatzea. Nafarroako Kontu Orokorretan urte anitzeko eraginari buruz azaltzen diren aurreikuspenak 1.643 milioi euro korrontekoak dira 2021eko abenduaren 31n; hala ere, zenbatespen horiek ez dira kalkulu eguneratu baten arabera prestatu.

Eragiketa horien kontabilizazio eta finantza-informazio egokiek aukera emanen lukete etorkizuneko jarduketen aurreikuspenetan kontabilitateko informaziotik ateratako datu ekonomiko-finantzarioak erabiltzeko.

Arestian aipatutako kontabilitateko tratamendutik bereiz, kontabilitate nazionalean desberdinak dira aurrekontu-egonkortasunaren eta finantza-iraunkortasunaren ondorioetarako defizita eta zorra kalkulatzeko printzipio edo irizpideak.

Hala, formula hau erabiltzea eragin duten helburuetako bat izan da kontabilitate nazionalaren esparruan eragiketa horien tratamendua egitea. Aztertutako kontzesioek, ordea, ez dute tratamendu berdina izan esparru horretan. Ez dago analisirik Estatuko agintaritza eskudunak[[1]](#footnote-1) kontratuak kontabilitate nazionalaren ondorioetarako sailkatzeko erabilitako arriskuen transferentziari buruzko irizpidearen interpretazioaz, ezta organo horren dokumenturik ere kontu nazionaletako tratamendu desberdina justifikatzen duenik.

Atera ditugun konklusioak kontuan hartuz, bada, *aholku* hauek ematen ditugu:

* *Aurretiaz bideragarritasun azterketa osoak egitea, finantzaketarako aukera publikoen eta publiko-pribatuen berri jasoz eta egindako proposamena justifikatuz.*
* *Planifikatzea, etorkizuneko kontratuei begira, plan ekonomiko-finantzario egiaztatzen errazak prestatuko direla, haien balidazioa kanpoan egin behar ez izateko.*
* *Adjudikazio bakoitzaren aurretik organo eskudunari eskatzea azpiegiturari eman beharreko tratamendua, defizitaren eta zorraren ondorioetarako.*
* *Autobietako sozietate kontzesiodunetan Gobernuaren ordezkaria izendatzea, kontzesioaren finantza alderdiak hobeki kontrolatzeko.*
* *Nafarroako Kontu Orokorretako oroitidazkian kontzesio-kontratu bakoitzerako informazioa jartzea, egindako ordainketei, aurreikusten diren etorkizuneko gastuei, ekonomia- eta ondare-oreka berrezartzeko espedienteei eta abarri buruzkoak, gardentasun handiagoa lortzeko aurrekontu-informazioan.*
* *Etorkizuneko gastu konpromisoak egokiro eta irizpide homogeneoarekin erregistratzea, egungo balioaren arabera, termino konstanteetan.*

IV. Nafarroako Foru Komunitateko Administrazioaren erantzukizuna

Lurralde Kohesiorako Departamentua, Ekonomia eta Ogasuneko Departamentua, LGID eta INTIA sozietate publikoa dira itzaleko bidesariaren bitartez emandako kontzesioen kudeaketaren arduradunak.

Departamentu horiek eta sozietate publikoak bermatu behar dute egindako kudeaketa-jarduerak eta -eragiketak bat datozela aplikatzekoak diren arauekin, eta behar diren mekanismoak ezarri behar dituzte proposatutako helburuak eraginkorrak izan daitezen eta helburu horiek lortzeko baliabide publikoak efizientziaz eta ekonomiaz erabil daitezen, horretarako beharrezkotzat jotzen dituzten barne-kontroleko sistemak ezarriz.

V. Nafarroako Kontuen Ganberaren erantzukizuna

Gure ardura da gure fiskalizazioan oinarritutako konklusioak azaltzea kontzesioen 2014tik 2021era arteko kudeaketari buruz, kontzesio-kontratuetan ezarritako klausulak betetzeari buruz eta kontzesio horien egungo kudeaketari buruz.

Horretarako, fiskalizazio hori egin dugu Kanpo Kontroleko Erakunde Publikoek erabakitako funtsezko fiskalizazio-printzipioen arabera, eta zehazki ISSAI-ES 300 araua –fiskalizazio operatiboei buruzkoa– aplikatu dugu. Printzipio eta gidalerro horiek behartzen gaituzte etikaren arloko eskakizunak betetzera eta fiskalizazioa halako moduz planifikatu eta egitera non ezagutza egokia lortuko baitugu kontzesioen kudeaketan erabilitako prozedurez, bai eta taxuzko ziurtasun bat ere, informazioa oker materialik gabekoa eta alderdi adierazgarri guztietan araudi indardunaren araberakoa izateari buruz.

Txosten hau, araudi indardunak ezarritako izapideak bete ondoren, auditore Begoña Herrera Isasi andreak proposatuta egin da, bera izan baita lan honen arduraduna.

Iruñean, 2023ko otsailaren 13an

*(Ignacio Cabeza del Salvador Nafarroako Kontuen Ganberako lehendakariak digitalki sinatua)*

1. gehigarria: Itzaleko bidesariaren bitartez finantzatzen diren Nafarroako Foru Komunitateko Administrazioaren azpiegiturak

1.1. Itzaleko bidesariaren formula

“Itzaleko bidesaria” deritzona lankidetza publiko-pribaturako formula bat da. Obra publikoaren kontzesiorako epe luzeko kontratua du oinarrian, sektore publikoaren eta sektore pribatuaren artekoa, non azken horrek azpiegitura bat eraikitzen, finantzatzen eta ustiatzen baitu. Sektore publikoak azpiegituraren erabiltzaile kopuruaren araberako ordainsaria ordaintzen du, eta, maiz, ordainsaria doitu egiten da, mantentzearen kalitatearen araberako hobariak edo zigorrak ezartzeko. Azken batean, ordainketak erabilerari eta emandako zerbitzuaren kalitateari lotuta daude. Kontzesio aldia amaitzen denean, obra publikoa Administrazioaren esku gelditzen da.

Sistema horrek finantzaketa iturri garrantzitsua eskaintzen du azpiegitura proiektu handiei ekin ahal izateko eta aurrekontu murrizketak gainditzeko, kostua geroraturik. Nahiz eta epe laburreko zorpetzearen eta defizitaren gaineko eragina apalagoa izan, etorkizuneko aurrekontuak baldintzatuko dituzten betebeharrak onartzen dira.

Arriskuen transferentzia funtsezko elementua da kontratuaren kostua erakargarria izan dadin aurrekontu-egonkortasunaren eta finantza-iraunkortasunaren printzipioak betetzearen ikuspuntutik.

Jarduketa horietan, Europako Erkidegoko Estatistika Bulegoak (hemendik aurrera Eurostat) hiru arrisku kategoria nagusi ezarri ditu:

* Eraikuntzatik heldu diren arriskuak; besteak beste, atzerapenek, gainkostuek, urritasun teknikoek... sortuak.
* Erabilgarritasunaren arriskuak; esate baterako, eskatutako bolumena ezin hornitu ahal izatea edo azpiegiturek araudiak edo kontratuak berak eskatutako kalitate-maila ezin lortu ahal izatea.
* Eskariaren arriskuak; esate baterako, azpiegituraren erabileraren arabera sortzen direnak, aldaketa ezin zaionean egotzi entitatearen kudeaketari.

Kontabilitate nazionalaren ondorioetarako, eta Kontuen Sistema Europarraren (KSE 2010) eta Eurostaten irizpide eta arauekin bat etorriz, azpiegituretan egindako inbertsioaren guztizko balioa defizit eta zorpetze publikoaren ondorioetarako kontuan ez hartzeko, ezinbestekoa da kontzesiodunari transferitzea eraikuntzatik heldu den arriskua eta diru-sarrerak lortzeari dagokien arriskuetatik bat, gutxienez (erabilgarritasuna edo eskaria).

Kontabilitate nazionalaren arloan eskumena duten erakundeak Estatistikako Institutu Nazionala, Estatuko Kontu-hartzailetza Nagusia eta Espainiako Bankua dira.

Halaber, Erantzukizun Fiskaleko Agintaritza Independentea sortzen duen azaroaren 14ko 6/2013 Lege Organikoaren lehen xedapen gehigarriak Kontu Nazionalen Batzorde Teknikoa sortu zuen. Aurreko hiru erakunde horien ordezkariek osatzen dute, eta haren eginkizuna da sektore publikoko unitateek egindako eragiketa ekonomikoak baloratu eta egoztea KSE 2010 sisteman ezarritako irizpideen arabera.

Gaur egun Nafarroan badira hiru azpiegitura itzaleko ordainsariaren araubideko kontzesioen bidez eraikiak eta araubide horretan ustiatzen direnak. Taula honetan laburbilduta azaltzen da txostenaren datan haiek duten egoera:

|  |  |  |  |  |
| --- | --- | --- | --- | --- |
| Azpiegitura | Kontratuaren  data | Ustiapenaren hasiera partzialaren data | Aurreikusitako amaiera data | Igaro diren ustiapen urteak |
| Donejakue Bideko autobia | 2002/09/24 | 2007/01/01 | 2032\* | 15 |
| Pirinioetako Autobia | 2009/07/31 | 2012/01/15 | 2039 | 10 |
| Ubidearen eremu ureztagarriak: |  |  |  |  |
| Ubidearen 1. fasea | 2006/09/26 | 2006/12/19 | 2036 | 16 |
| 1. fasearen zabalpena | 2014/05/21 | 2017/03/22 | 2044 | 5 |

*\**Gehieneko epea; kontzesioaren epea laburtu egin daiteke finantza planaren exekuzioaren arabera.

Ustiapena ez da amaitu oraindik, eta kontzesio guztietan epea 30 urtekoa da kontratuaren datatik hasita.

Jarraian, azpiegitura horien nondik-norako nagusiak ezagutu ahal izateko datuak eta informazioak aurkezten ditugu.

1.2. Autobiak

1.2.1. Donejakue Bideko autobia

2002ko irailaren 24an kontzesio-kontratua sinatu zuten Autovía del Camino SAk eta NFKAk. Autobiaren eraikuntza, ustiapena eta kontserbazioa kontratatu ziren, guztira 70 kilometrorako. Kontzesioaren epea 30 urtekoa da. Hala ere, plan ekonomiko-finantzarioaren exekuzioa kontuan izanda epe horren amaiera aurreratu ahal da, besteren finantzaketaren amortizazio osoa eta hari lotutako gastuak ordainduta.

Iruña-Logroño edukiera handiko errepidea eraiki, ustiatu eta finantzatzeari buruzko urriaren 18ko 21/2001 Foru Legean erabaki zen kontzesioaren formula erabiltzea.

Sozietate kontzesioduna 2002ko irailean eratu zen. Honako enpresa hauek osatzen zuten: Grupo Corporativo Empresarial de la Caja de Ahorros y Monte de Piedad Navarra SA Sociedad Unipersonal, FCC Construcción SA eta NEC Navarra Empresas de Construcción SA.

Autobidea ustiatzeko fasea 2007ko urtarrilaren 1ean hasi zen. Herri Lanetako kontseilariaren urtarrilaren 30eko 7/2008 Foru Aginduak obra eta instalazioen amaierako prezio aitortua (OIAPA) onetsi zuen behin betiko, 389,85 milioi, bai eta prezio hori tarifen zenbatekoan nola jasanarazi ere.

Kontratuan ordainsari (kanon) hau ezarri zen kontzesiodunarentzat:

* Eskari-kanona (EK). Kanon hau kalkulatzeko erabiltzen diren aldagaiak dira ibilgailuen eta egindako kilometroen kopurua, ibilgailuen kategoria (astuna edo arina), eta ibilgailu mota bakoitzari kilometroko aplikatu beharreko tarifak.
* Kontserbazio-gehigarriaren eskari-kanona. Kanon hau kalkulatzeko, kontserbazio lanak direla-eta, kontserbazio-gehigarriaren tarifak aplikatzen zaizkie ibilgailuei, ibilgailu mota bakoitzak urtean egindako kilometroen arabera. Tarifa horiek kontratuaren eranskin batean ezarri ziren 2005ean. Hasiera batean Administrazioari zegozkion neguko lanak, lorezaintzakoak, ingurumena babestekoak eta argiztapenekoak.

Aurreikusita dago, kontratuaren arabera, kanonari indize zuzentzaile bat aplikatzea baldin eta trafikoak gainditzen baditu ezarritako zerbitzu mailak[[2]](#footnote-2). 2007-2021 ustiapen aldian ez da behin ere zuzenketarik aplikatu, ez delako gainditu maila hori.

8/2008 Foru Aginduaren bidez behin betiko tarifa unitarioak eta kontserbazio-gehigarriaren tarifak ezarri ziren 2007rako. Tarifak urtero eguneratzen dira Estatuko KPIaren arabera.

Eskari-kanonaren tarifak (2007ko balioa)

|  |  |
| --- | --- |
| Ibilgailuak | Euroak/km (BEZik gabe) |
| Arinak | 0,0792 |
| Astunak | 0,1069 |

Kontserbazio-gehigarriaren tarifak (2007ko balioa)

|  |  |
| --- | --- |
| Ibilgailuak | Euroak (BEZik gabe) |
| Arinak | 0,00486 |
| Astunak | 0,00656 |

24/2009 Foru Aginduaren bidez plan ekonomiko-finantzarioa onetsi zen obren amaierari egokituta. Plan hori aztertzeko enpresa aditu baten laguntza teknikoa kontratatu zen. Enpresa horren iritziz, plan ekonomiko-finantzarioa bat dator kontzesio-kontratuan ezarritakoarekin.

Hona hemen Autovía del Camino SAren akzio-egiturak 2014-2021 aldian izandako bilakaera, kapital sozialaren gaineko portzentajeetan:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Akzio-egitura | 2014 | 2015 | 2016 | 2017 | 2018 | 2019 | 2020 | 2021 |
| Infrastructure Panther 1 BV | 80 | 80 | 100 | 0 | 0 | 0 | 0 | 0 |
| Hiscan Patrimonio SAU (Caixabank taldea) | 11 | 11 | 0 | 0 | 0 | 0 | 0 | 0 |
| Global Vía Infraestructuras SA | 9 | 9 | 0 | 0 | 0 | 0 | 0 | 0 |
| Galvantula SLU | 0 | 0 | 0 | 100 | 100 | 100 | 100 | 100 |
| Guztira | 100 | 100 | 100 | 100 | 100 | 100 | 100 | 100 |

Iturria: sozietate kontzesiodunaren urteko kontuak.

2016ko otsailean, Autovía del Camino SAko akziodunen arteko akordio baten bidez, Infraestructure Panther akziodun gehiengodunari eskualdatu zitzaizkion gainerako akzioak, eta hala sozietate kontzesioduna pertsona bakarreko sozietate bihurtu zen. 2017ko ekainean, Galvantula SLU sozietatea, akzioen salerosketako kontratu baten bidez, sozietateko akziodun bakarra bihurtu zen. Kontzesiodunak epean jakinarazi zion NFKAri akzioen eskualdaketa, kontratuan ezarrita zegoen bezala.

NFKAk Donejakue Bideko autobiako kanona dela-eta 604 milioi ordaindu ditu 2007an ustiapena hasi zenetik 2021era arte.

Azpiegitura hori, Estatuko agintaritza eskudunak[[3]](#footnote-3) egindako balorazioaren arabera, betetzen ditu Eurostatek ezarritako betekizunak zor gisa ez konputatzeko, KSE 95en (gaur egun KSE 2010) ezarritakoaren ondorioetarako.

1.2.2. Pirinioetako Autobia

2009ko ekainaren 31n kontzesio-kontratua sinatu zuten Autovía del Pirineo SA sozietate kontzesiodunak eta NFKAk, bi tarte berri eraikitzeko, 16 kilometro guztira, eta lehenago bikoiztutako tarteak kontserbatu eta ustiatzeko, 45 kilometro guztira. Kontzesioaren epea 30 urtekoa da.

Sozietate kontzesioduna sozietate anonimo gisa eratu zen 2009ko uztailean. Iridium Concesiones de Infraestructuras SA, Construcciones Mariezcurrena SL eta Construcciones Luciano Elcarte SL enpresek osatzen zuten sozietatea.

Autobia ustiatzeko fasea 2012ko urtarrilaren 15ean hasi zen, behin obrak amaiturik, eta urte bereko otsailaren 1ean hasi ziren sortzen kontzesiodunari ordaindu beharreko kanonak.

Kontratuak aurreikusten du tarifak berrikusi ahalko direla obra osoen amaierako prezio aitortuaren (OOAPA) arabera, hura onetsi eta gero, baina obren eraikuntza fasea amaitutakoan ez zen hura onetsi. Kontratuaren guztizko aurrekontu zenbatetsia 271,38 milioikoa da.

Ustiatu bitartean NFKAk kontzesiodunari ematen dion ordainsariak oinarri hauek ditu:

* Eskari-kanona (EK), azpiegiturak jasaten duen trafikoari lotua. Kanon hau kalkulatzeko erabiltzen diren aldagaiak dira ibilgailuen eta egindako kilometroen kopurua, ibilgailuen kategoria (astuna edo arina), eta ibilgailu mota bakoitzari kilometroko aplikatu beharreko tarifak.
* Azpiegituraren egoeraren eta zerbitzuaren kalitatearen kanona (hemendik aurrera, EZKK) Hura zehazteko aldagai hauek erabiltzen dira: kilometroko aplikatzen den tarifa, autobiaren kilometro kopurua, eta kenketa automatikoak, kalitatearen adierazleak onak ez direnean. Beraz, EZKK kanona urteko zenbateko finko bat da, hurrengo urtean zuzentzen dena, adierazleen betetze maila neurtutakoan.

Kontratuaren arabera, aurreikusita dago eskari-kanonari indize zuzentzaile bat aplikatzea baldin eta trafikoak gainditzen baditu ezarritako mugak[[4]](#footnote-4). 2012-2021 ustiapen aldian ez da behin ere zuzenketarik aplikatu, ez delako gainditu maila hori.

Eskaintzari dagozkion EKren eta EZKKren tarifa unitarioak (BEZik gabe) urtero eguneratzen dira Estatuko KPIaren bilakaeraren arabera.

|  |  |
| --- | --- |
| Aplikatzekoak diren EKren tarifak | |
| Ibilgailuak | (euroak)( BEZik gabe) |
| Arinak | 0,0624 |
| Astunak | 0,0842 |
| Aplikatzekoak diren EZKKren tarifak (2012ko balioa) | |
| (euroak kilometroko eta urteko) (BEZik gabe) | |
| 85.537,08 | |

Autobiaren luzera dela-eta, EZKK kalkulatzearen ondorioetarako, errekurtsoa jarri da auzitegian. Errekurtso horri Auzitegi Gorenaren 2017ko martxoaren 1eko epaiak eman zion amaiera. Kontzesiodunaren tesiaren alde eginez, adierazi zuen EZKK kalkulatzeko kilometroak kontzesio-kontratuan hitzartutakoak direla, hau da, 46,097 kilometro, eta ez eraikitako 45,421 kilometroak. 2017an NFKAk kontzesiodunari 400.000 euro ordaindu zizkion, kanona sortzen hasi zenetik luzeran izandako desberdintasun horrengatik.

Pirinioetako Autobiako kanona dela-eta 160 milioi ordaindu dira 2012tik, hau da, ustiapena hasi zenetik, 2021era arte.

Hona hemen Autovía del Pirineo SAUren akzio-egiturak 2014-2021 aldian izandako bilakaera, kapital sozialaren gaineko portzentajeetan:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Akzio-egitura | 2014 | 2015 | 2016 | 2017 | 2018 | 2019 | 2020 | 2021 |
| % | % | % | % | % | % | % | % |
| Iridium Concec de Infr SA | 72 | 99,999997 | 99,999997 | 99,999992 | 99,999992 | 99,999992 |  |  |
| Cons. Mariezcurrena SL | 20 |  |  |  |  |  |  |  |
| Cons. Luciano Elcarte SL | 8 |  |  |  |  |  |  |  |
| Desarrollo de Concesiones Viarias Uno SL |  | 0,000003 | 0,000003 | 0,000008 | 0,000008 | 0,000008 |  |  |
| Iridium Hermes Roads SL |  |  |  |  |  |  | 100 | 100 |
| Guztira | 100 | 100 | 100 | 100 | 100 | 100 | 100 | 100 |

Iturria: sozietate kontzesiodunen urteko kontuak.

2020ko urtarrilaren 29an akziodun bakar bat jabetu zen –Iridium Hermes Roads SL– kontzesiodunaren kapital sozial osoaz[[5]](#footnote-5) . Eskualdaketa hori, kontratuan ezarrita dagoen bezala, NFKAren baimenarekin egin zen, sozietate kontzesiodunaren kapitalaren ehuneko hamar baino gehiago eskualdatu baitzen.

Azpiegitura horrek, Estatuko agintaritza eskudunak egindako balorazioaren arabera, betetzen ditu Eurostatek ezarritako betekizunak zor gisa konputatzeko, KSE 2010en ezarritakoaren ondorioetarako.

1.2.3. Nafarroako Foru Komunitateko Administrazioak bi autobiak kontrolatzeko daukan antolaketa-egitura.

Bi autobietako kontzesio-kontratuetan eta baldintza-agirietan kontrol organo hauek ezarrita daude: ustiapeneko zuzendaria, alderdi teknikoetarako (Lurralde Kohesiorako Departamentuko funtzionario bat da), eta Gobernuak sozietate kontzesiodunean daukan ordezkaria, finantza alderdietarako.

NFKAn Lurralde Kohesiorako Departamentuari dagokio obra publikoen kontzesiorako bi kontratu horiek kudeatzea; zehazki, bi zerbitzuri:

* Zainketa Zerbitzua, Herri-lanen eta Azpiegituren Zuzendaritza Nagusiaren menpekoa. Zainketa Zerbitzuko zuzendaria da ustiapeneko zuzendaria, hau da, autobia ustiatzeko fasean zerbitzua eta kontserbazioa egokiak diren zaintzen duena.
* Ekonomia eta Aurrekontu Kudeaketarako eta Gastuaren Kontrolerako Zerbitzua Haren eginkizunetako bat da kontzesioen jarraipen ekonomiko-finantzarioa egitea departamentuko zerbitzu teknikoekin elkarlanean.

Gobernuaren ordezkariak sozietate kontzesiodunen administrazio kontseiluen bileretan parte hartzeko eskubidea du. Sozietate kontzesiodunen finantza-auditoretzetako txostenak hari aurkeztu behar zaizkio. Sozietate kontzesiodunetan ez dago Gobernuaren ordezkaririk aurrekoak 2014an erretiroa hartu zuenetik.

1.3. Nafarroako Ubidearen eremu ureztagarriak

Nafarroako Ubidearen kontratazioa eta ustiapena obra publikoetarako kontzesio-kontratuaren bidezkoak dira.

Nafarroako Ubideak ureztatuko duen eremuko interes orokorreko azpiegituren eraikuntzari eta ustiapenari buruzko azaroaren 22ko 12/2005 Foru Legeak ezartzen duenez, INTIA sozietate publikoak eman behar du obraren kontzesioa. Kontzesioaren ustiapen-zuzendaritza eta jarraipen ekonomiko-finantzarioa sozietate publiko horri dagozkio. NFKAren eta INTIAren arteko harremanak antolatzeko lankidetza-hitzarmenak sinatu ziren 2006an eta 2013an, hurrenez hurren lehen faserako eta lehen fasearen zabalpenerako. Bi hitzarmenetan aurreikusten da Gobernuak sozietate kontzesiodunean izanen duen ordezkaria izendatzea Ekonomia eta Ogasuneko kontseilariak proposatuta.

NFKAn, Nafarroako Ubidea eraikitzeko eta ustiatzeko obra publikoen kontzesiorako bi kontratuen kudeaketa hasieratik egokitu zaio Landa Garapeneko eta Ingurumeneko Departamentuari. Departamentu horretako Nekazaritza eta Abeltzaintza Zuzendaritza Nagusiaren menpeko Nekazaritzako Azpiegituren Zerbitzuak egikaritzen du eskumena.

Nafarroako Gobernuaren 2019ko urriaren 23ko Erabakiaren bitartez onetsi zen Landa Garapeneko eta Ingurumeneko Departamentuak Lurralde Kohesiorako Departamentua eskuordetzea, lehen fasearen zabalpenerako kontzesio-kontratuan NFKAk dituen eskumenak egikaritu zitzan. Zehazki, Lurralde Kohesiorako Departamentuko Herri Lan Zuzendaritza Nagusiaren menpeko Azpiegitura Berrien Zerbitzuak egikaritzen ditu eskumenak.

***Lehen fasea***

Nafarroako Ubidearen lehen faseko eremu ureztagarriko interes orokorreko azpiegiturak eraiki eta ustiatzeko obra publikoen kontzesiorako kontratua 2006ko irailean sinatu zen 30 urteko eperako, eraikuntza aldia barne.

Eremu ureztagarriak 15 ureztapen-sektore edo -eremu ditu, eta hasierako aurreikuspenaren arabera 23.610 hektarea ureztalur hartzen ditu.

Sociedad Concesionaria de la Zona Regable del Canal de Navarra SA (hemendik aurrera AGUACANAL) sozietate anonimo gisa eratu zen 2006ko irailean.

Kontzesiodunak, 12/2005 Foru Legeak ezartzen duenez, bere gain hartzen ditu eraikuntzaren arriskua, eremu ureztagarriko eskariarena eta azpiegitura erabili ahal izateko baldintza egokiei eustearena.

Lehen faseko inbertsioaren guztizko aurrekontu zenbatetsia 172 milioikoa da. Ureztapen sektore guztietako OIAPAen batura 169,88 milioi da. Zenbateko horien barruan daude exekuzio materialaren aurrekontua gehi gastu orokorren eta mozkin industrialaren ehuneko 15a, BEZa eta kontzesiodunaren kargurako gastuen ehuneko zortzia.

Kontzesiodunaren ordainsariak osagai hauek ditu:

* Eskari-kanona (EK) biderkadura hau da: tarifa unitarioa, ureztatzaile elkarte (UE) bakoitzaren[[6]](#footnote-6) kontsumo mailaren arabera zuzenduta, bider UE bakoitzak kontsumitutako metro kubikoen guztizko kopurua.
* Kalitate-kanona (AKKK): sektore bakoitzean ureztatutako hektarea kopuru garbiaren arabera kalkulatzen da. Kenketa automatikoak aplikatuko dira baldin eta azpiegituraren baliagarritasuna kontratuan definitutako estandar egokienen azpitik badago.
* Ustiapen-kanona. Kontzesiodunak ureztatzaile elkartearengandik ustiapen-kanona jasotzen du, obra publikoaren ustiapen gastuen urteroko ordainketa gisa.

Sektoreak 2006tik 2011ra bitartean eraiki ziren, eta denak 2012az geroztik ustiatzen dira.

Adjudikaziodunak eskaintzan aurkeztutako eredu ekonomiko-finantzarioa bera da kontratuaren plan ekonomiko-finantzarioa; 2008tik 2011ra bitartean egindako lau berrorekatzeren balioekin eguneratu da, kontratua eraldaketaren benetako neurrietara doitzearen ondorioz, honako hauei dagokienez: obra amaierako zenbatekoak, behin betiko sartutako hektareak, sektore bakoitza ureztatzen hasteko behin betiko datak, eta abar. Azken berrorekatzea 2011ko abenduaren 31n onetsi zen, eta, beraz, hartatik eratorritako plan ekonomiko-finantzarioa dago indarrean.

EKren eta AKKKren 2006ko tarifa unitarioak, eskaintzari dagozkionak (BEZik gabe), egindako lau berrorekatzeen ondoriozko portzentajeekin eguneratzen dira.

|  |  |  |  |
| --- | --- | --- | --- |
| Kanona | Neurketa unitatea | 2006ko oinarrizko tarifa unitarioa | 2006ko oinarrizko tarifa unitarioa,  berrorekatzeen ondorioz eguneratua |
| Eskari-kanona | ( euro/m3) | 0,0446 | 0,0565 |
| Kalitate-kanona | euro/ureztatutako hektarea garbiko | 202,07 | 255,96 |

Tarifak urtero eguneratzen dira Estatuko KPIaren arabera.

NFKAk Nafarroako Ubidearen lehen faseko ureztapenen kanona dela-eta 170 milioi ordaindu ditu 2007tik 2021era bitartean.

2021eko abenduaren 31n AGUACANALen kapital sozialean partaidetza duten akziodunak Impact Navarra SLU eta Sociedad General de Aguas de Barcelona SA (AGBAR) dira, eta ehuneko 50nako partaidetza dute.

Hona hemen AGUACANALen akzio-egiturak 2014-2021 aldian izandako bilakaera, kapital sozialaren gaineko portzentajeetan:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Akzio-egitura | 2014 | 2015 | 2016 | 2017 | 2018 | 2019 | 2020 | 2021 |
| Grupo Corporativo Empresarial de la Caja de Ahorros y Monte de Piedad de Navarra SA |  |  |  |  |  |  |  |  |
| Acciona SA | 35 | 40 | 45 | 50 | 50 | 50 | 50 |  |
| Befesa Constr. y Tecnología Ambiental SAU (2008an Befesa Agua SA, eta 2011n Abeinsa Infraestr. Medio Ambiente SA) | 10 | 10 | 10 |  |  |  |  |  |
| Isolux Corsán Conces. SL |  |  |  |  |  |  |  |  |
| Obras Espec. de Navarra SA | 3,333 |  |  |  |  |  |  |  |
| Urbanizaciones Iruña SA (2008an IC Construcción, Ingeniería y Gestión de Obras SAU) |  |  |  |  |  |  |  |  |
| Arian Construcción y Gestión de Infraestructuras SA | 3,334 |  |  |  |  |  |  |  |
| Grupo Isolux Corsán SA | 10 | 10 |  |  |  |  |  |  |
| Auna Socied. Patrimonial SL | 3,333 |  |  |  |  |  |  |  |
| Soc. Gral Aguas Barcelona SA | 35 | 40 | 45 | 50 | 50 | 50 | 50 | 50 |
| Impact Navarra SLU |  |  |  |  |  |  |  | 50 |
| Guztira | 100 | 100 | 100 | 100 | 100 | 100 | 100 | 100 |

Azpiegitura hori, Estatuko agintaritza eskudunak egindako balorazioaren arabera, betetzen ditu Eurostatek ezarritako betekizunak zor gisa konputatzeko, KSE 2010en ezarritakoaren ondorioetarako.

***Lehen fasearen zabalpena***

2014ko maiatzaren 21ean, INTIA sozietate kontzesio-emaileak eta Aguas de Navarra SA sozietate kontzesio-hartzaileak Nafarroako Ubidearen lehen fasearen zabalpeneko eremu ureztagarriko interes orokorreko azpiegiturak eraiki eta ustiatzeko obra publikoen kontzesiorako kontratua sinatu zuten.

Eremu ureztagarriak bost ureztapen-sektore ditu, eta hasierako aurreikuspenaren arabera 15.275 hektarea ureztalur hartzen ditu guztira. Sektore horiek ureztapen-eremuetan zatituta daude.

Sozietate kontzesioduna sozietate anonimo gisa eratu zen 2014ko maiatzean. Obrascón Huarte Lain SA (OHL) taldeak kontrolatzen zuen sozietate hori, ehuneko 65aren jabe zela, eta gainerako ehuneko 35aren jabea AGBAR zen.

Hona hemen Aguas de Navarra SAren akzio-egiturak 2014-2021 aldian izandako bilakaera, kapital sozialaren gaineko portzentajeetan:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Akzio-egitura | 2014 | 2015 | 2016 | 2017 | 2018 | 2019 | 2020 | 2021 |
| Obrascon Huarte Lain SA | 65 | 65 | 65 | 65 | 65 | 65 | 65 |  |
| Soc.Geral AguasBarcelona SA | 35 | 35 | 35 | 35 | 35 | 35 | 35 | 50 |
| Impact Navarra SLU |  |  |  |  |  |  |  | 50 |
| Guztira | 100 | 100 | 100 | 100 | 100 | 100 | 100 | 100 |

2021eko urrian, OHLk inbertsio funts bati (Impact Navarra SLU) saldu zion bere partaidetza. Gero funts horrek ehuneko 15 saldu zion AGBARi, eta eragiketa horren ondoren 2021eko ekitaldiaren itxieran Impact Navarra SLUk eta AGBARek ehuneko 50nako partaidetza dute sozietate kontzesiodunean.

Kontratuaren iraunaldian, sozietate kontzesiodunarentzako ordainsariak osagai bakarra du, “guztizko ordainsari bakarra” deritzona (GOB), eta hiru azpiosagai:

* Ur bolumenaren kanona (UBK). Ur kontsumoaren arabera ordaintzen da. Biderkadura hau da: tarifa unitarioa bider guztira kontsumitutako ur metro kubikoak. Tarifa kontsumo-tarteen arabera aplikatzekoa izanen da.
* Azpiegituraren kudeaketaren kalitate-kanona (AKKK). Obrak baldintza tekniko eta zerbitzu-baldintza egokietan ureztatzaileek erabiltzeko prest jartzearekin zerikusia du. Ureztapen-sektoreka edo -eremuka kalkulatzen da, ureztatutako hektarea kopurua eta hektarea bakoitzeko eskainitako zenbatekoa kontuan hartuta. Ureztapen-sektore edo -eremu bakoitzak bere tarifa dauka, lehen fasean ez bezala, hor tarifa bakarra baitago.
* Ustiapen-kanona. Kontzesiodunak ureztatzaile elkartearengandik ustiapen-kanona jasotzen du eremu ureztagarriko ustiapen eta mantentze gastuen urteroko ordainketa gisa.

Guztizko aurrekontu zenbatetsia 157,78 milioikoa da. Ustiatzen hasitako 11 ureztapen-sektore edo -eremuen OIAPAen batura 78,31 milioi da 2021eko abenduaren 31ra arte. Zenbateko horien barruan daude exekuzio materialaren aurrekontua gehi gastu orokorren eta mozkin industrialaren ehuneko 15a, BEZa eta kontzesiodunaren kargurako gastuen ehuneko zazpia.

Lehen fasearen zabalpena eraikitzen ari da; nahiz eta hasieran obra 2018rako amaitzekoa zen, atzeratzen ari da eta 2023an amaituko dela aurreikusten da.

Ur bolumenaren kanonean kenketa automatikoak izanen dira baldin eta azpiegituraren baliagarritasuna eta zerbitzua emateko kudeaketaren kalitatea baldintza-agirian ezarritako estandarren azpitik badaude.

Eskaintzaren atal gisa, sozietate kontzesiodunak plan ekonomiko-finantzario bat egin du kontzesioaren bizitza osorako.

Txosten honetan aztertutako aldian ondorioak sor ditzaten, kontzesio-kontratuaren bost berrorekatze onetsi dira Herri-lanen eta Azpiegituren zuzendari nagusiaren ebazpenen bitartez. Azken berrorekatzea 2021eko maiatzekoa da. Kontratuaren oreka ekonomiko-finantzarioaren berrezarpenek bidea eman dute plan ekonomiko-finantzarioa berrikusi eta eguneratzeko, inguruabar berrietara egokitze aldera. Berrorekatze horiek tarifa igoz edota ordainketak aurreratuz egiten dira. Kontratuaren kostuaren aldaketak eragiten dituzte, eta, hala behar denean, kontratuan aldaketak egiten dira.

EKren eta AKKKren 2014ko tarifa unitarioak, eskaintzari dagozkionak, egindako bost berrorekatzeen ondoriozko portzentajeekin eguneratzen dira.

|  |  |  |  |
| --- | --- | --- | --- |
| Kanona | Neurketa unitatea | 2014ko oinarrizko tarifa unitarioa | 2014ko oinarrizko tarifa unitarioa,  berrorekatzeen ondorioz eguneratua |
| Eskari-kanona | ( euro/m3) | 0,02197 | 0,03272 |
| Kalitate-kanona(\*) | €/ureztatutako hektarea garbiko |  |  |

(\*) Tarifa unitarioa ureztapen-sektore bakoitzerako.

Lehen fasearen zabalpeneko kanona dela-eta 35 milioiko ordainketak egin dira, ustiatzen hasitako 11 ureztapen-eremuei dagozkienak.

Azpiegitura hori, Estatuko agintaritza eskudunak egindako balorazioaren arabera, ez da zor gisa konputatzen KSE 2010en ezarritakoaren ondorioetarako.

2. gehigarria: Fiskalizazioaren oharrak eta aurkikuntzak

Ondoren ohar eta argibide osagarri batzuk emanen ditugu, Ganbera honen ustez interesgarriak baitira fiskalizazio txosten honen hartzaile eta erabiltzaileentzat.

2.1. Autobiak

2.1.1. Ustiapena eta Administrazioaren kontrola

Behin obra amaituta ustiapen fasea hasten da. Fase horretan, Administrazioaren eta sozietate kontzesiodunaren arteko harremanak kontratuan eta baldintzen agirian (hemendik aurrera ABPA) arautzen dira.

Ustiapen fasearen azterketak, kontzesioaren baldintzen arabera, agerian jarri ditu inguruabar hauek:

* 2014tik ez da inor izendatu Gobernuaren ordezkari sozietate kontzesiodunetan.
* Donejakue Bideko autobiako kontzesiodunak kapital soziala ordezkatzen duten akzioen eskualdaketa jakinarazi du, kontratuan ezarrita dagoen bezala. Pirinioetako Autobiako kontzesioan, non baimena behar baita kontzesiodunaren kapital sozialaren ehuneko hamarretik gora ordezkatzen duten akzioak eskualdatzen direnean, baimenak eman dira Herri-lanen eta Azpiegituren zuzendari nagusiaren ebazpenen bitartez.
* Kontratuetan sozietate kontzesiodunen gutxieneko kapital sozialari buruzko betebeharrak ezartzen dira. Kapital soziala ezin da eskainitako inbertsioaren ehuneko hamar baino gutxiago izan, baina Pirinioetako Autobiaren kontzesioan, azken autobia tartea zerbitzuan jarri eta bost urte igarotakoan, portzentaje hori ehuneko bostera jaitsi da kontzesioaren epe osorako.

Autovía del Camino SAUren kapital soziala, 2021eko abenduaren 31n, inbertsioaren OIAPAren ehuneko hamar da, eta Autovía del Pirineo SAUrena, berriz, eskainitako inbertsioaren ehuneko bost da.

* Kalitate adierazleen eragin moderatua ikusten da:

Donejakue Bideko autobian ez da kenketa automatikorik aurreikusten azpiegituraren egoera eta zerbitzuaren kalitatea direla-eta. Kontratuan ezarritako kalitate-estandarrak bete egin dira, eta, beraz, ez da alde horretatik zigor ekonomikorik izan.

Pirinioetako Autobian, EZKKren bidez kontzesiodunak jaso beharreko zenbatekoa murrizten ahal da, kontratuan jasotako azpiegituraren egoerari eta zerbitzuaren kalitateari buruzko bederatzi adierazleren arabera.

Aztertutako kontzesio aldian kalitate adierazle horiek eragin txikia izan dute. Pirinioetako Autobian kalitate adierazleak aplikatuta egindako zuzenketaren ondorioz 346.774 euro gutxiago jaso ditu kontzesiodunak.

|  |  |  |  |
| --- | --- | --- | --- |
| Urtea | Kenketa | Kenketa (%) sortzapen gordinaren gainean | EZKKren sortzapen garbia |
| 2012 | 70.802 | 1,93 | 3.602.312 |
| 2013 | 21.271 | 0,50 | 4.233.000 |
| 2014 | 0 | 0,00 | 4.267.035 |
| 2015 | 7.440 | 0,18 | 4.216.924 |
| 2016 | 14.360 | 0,34 | 4.210.004 |
| 2017 | 23.623 | 0,54 | 4.332.208 |
| 2018 | 23.883 | 0,54 | 4.379.862 |
| 2019 | 85.204 | 1,93 | 4.371.386 |
| 2020 | 25.386 | 0,57 | 4.466.857 |
| 2021 | 74.804 | 1,67 | 4.394.978 |
| Guztira | 346.774 | 0,81 | 42.474.565 |

Kenketa portzentajeak, nahiz eta administrazio baldintza partikularren agiriko eredu finantzarioan ehuneko bostekoak izan, ez dira ehuneko bitik gorakoak izan urte batean ere.

* Kontzesiodunek, baldintza-agirietako eskakizunak betez, urteko kontuen auditoretza aurkezten diote NFKAri. Pirinioetako Autobiako kontzesiodunak, gainera, bi urtean behingo auditoretzak egin behar ditu. Betebehar hori bete izana jasorik dago 2020tik.
* NFKAk laguntza teknikoko kontratuak egin ditu kanpoko enpresekin, ustiapena ikuskatzeko. Donejakue Bideko autobian eta Pirinioetako Autobian badira urte anitzeko kontratuak ustiapenaren zuzendaritzarako laguntza teknikoa emateko. Kontratuen xedeetako batzuk dira kalitate mailak egiaztatzea, kanonaren ordainketaren oinarri den trafikoa egiaztatzea, txostenak egitea, neguko bide-zaintzaren jarraipena egitea eta Pirinioetako Autobian EZKK zehazteko saiakuntzak egitea. Kontratu hauek daude indarrean:

|  |  |  |  |  |
| --- | --- | --- | --- | --- |
| Autobia | Adjudikazio data | Adjudikazioduna | Adjudikazioaren zenbatekoa BEZik gabe | Epea |
| Donejakue Bideko autobia | 2019/01/14 | LRA Infraestructures Consulting SL / LCA SL | 297.520 | 2019-2023 |
| Pirinioetako Autobia | 2019/01/14 | LRA Infraestructures Consulting SL / LCA SL | 495.868 | 2019-2023 |

Bi autobietarako laguntza teknikoaren gastua, 2014tik[[7]](#footnote-7) 2021era bitartean, honako hau izan da:

|  |  |
| --- | --- |
| Urtea | Aurrekontuko gastua |
| 2015 | 183.460 |
| 2016 | 183.499 |
| 2017 | 183.301 |
| 2018 | 183.517 |
| 2019 | 175.901 |
| 2020 | 191.831 |
| 2021 | 181.348 |
| Guztira | 1.282.857 |

* Autovía del Camino SAUk, kontratuaren arabera, eskari-kanonarengatik jasotzen dituen diru-sarreren ehuneko 50 (BEZik gabe) eta diru-sarrera horien BEZaren zenbatekoa gordailu kontu berezi (GKB) batean sartuko dituela hitz eman du. Kontratuan ezarrita dagoenez, kontzesiodunak besteren baliabideen bidezko finantzaketaren ondoriozko ordainketetarako soilik baliatzen ahal du kontu hori, hau da, interesak eta amortizazioak ordaintzeko. Gordailu kontu berezia Administrazioaren mekanismo bat da kontzesioaren kontrol eta jarraipen ekonomikorako. Izan ere, baliteke kontzesioaren amaiera aurreratzea, besteren finantzaketa eta hari lotutako gastuak osorik amortizatzen badira.

Kontratuak dio kontzesiodunak urtero txosten bat egin behar duela aurreko urteko GKBan izandako mugimendu guztiak azaldu eta justifikatzeko, eta Gobernuaren ordezkariari aurkeztu behar diola. Txosten horiek Ekonomia eta Aurrekontu Kudeaketarako eta Gastuaren Kontrolerako Zerbitzuari aurkezten zaizkio, eta Herri-lanetako zuzendari nagusiaren ebazpenen bidez onesten dira. Gaur egun GKBaren saldoak defizita du eta, beraz, ez da aurreikusten kontzesioaren epea laburtzerik.

**Kontzesioaren oreka ekonomikoa berrezartzea**

Kontzesiodunak hartzen du bere gain eskariaren arrisku eta zoria, eta ezin dio Administrazioari inolako ordainik erreklamatu trafikoaren benetako bilakaera ez badator bat kontzesiodunak berak eskaintzan egindako prognosiarekin. Baldintza-agirietan zehazten dira balizko berrorekatzeen arrazoiak.

Kontzesiodunek eskatutako berrorekatzeen egoera honako hau da txosten honen datan:

* *Donejakue Bideko autobia*

2014-2021 bitartean kontzesiodunak behin eskatu du oreka ekonomikoa berrezartzeko. 2021eko apirilean Autovía del Camino SAU sozietate kontzesiodunak kontratuko oreka ekonomiko-finantzarioa berrezartzeko eskaera aurkeztu zuen, COVID-19aren pandemia zela-eta. Izan ere, 2020an mugikortasunaren murrizketek zuzeneko eragina izan zuten trafikoan, eta batez ere ibilgailu arinen trafikoari eragin zioten. Erreklamazioa ezetsi egin zen Herri Lanetako zuzendari nagusiaren ebazpen baten bidez, 2021eko uztailean. Ezespenaren aurka gora jotzeko errekurtsoa aurkeztu zen, eta hura ere ezetsi egin zen Lurralde Kohesiorako kontseilariaren 2022ko martxoko foru agindu batez. Autovía del Camino SAU sozietateak administrazioarekiko auzi-errekurtsoa jarri du Nafarroako Justizia Auzitegi Nagusian foru agindu horren kontra.

* *Pirinioetako Autobia*

Autovía del Pirineo SAU sozietate kontzesiodunak 2014tik hona hiru aldiz eskatu du oreka berrezartzeko.

a) Lehenbizikoz 2013an, Estatuak ez zituelako egin Pirinioetako igarobidea zerbitzuan jartzeko obrak. Ezespena berretsita dago Auzitegi Gorenean (AG).

b) Bigarren aldiz 2017an, lurraren gaineko kontribuzioa ordaindu behar zielako autobiak zeharkatzen dituen udalerriei. Auzitegi Gorenean jarritako kasazio errekurtsoa ebazteko dago.

c) Hirugarren aldiz 2020an, COVID-19 pandemia zela-eta. Gora jotzeko errekurtsoa ezetsi egin zen Lurralde Kohesiorako kontseilariaren apirilaren 15eko 29/2021 Foru Aginduaren bidez. Kontzesiodunak administrazioarekiko auzi errekurtsoa aurkeztu zuen Nafarroako Justizia Auzitegi Nagusian, eta auzitegiak 2022ko martxoan errekurtsoa ezetsi du, ez delako egiaztatu oreka hautsi denik kontzesio-kontratuan, zeinak 30 urteko indarraldia baitu. Autovía del Pirineo SAU sozietateak ez du kasazio errekurtsorik aurkeztu. Beraz, epaia irmoa dela deklaratu da.

**Aurreikuspenen eta benetako ordainketen arteko desbideratzeen azterketa**

Atal honetan aztertzen dugu, euro korrontetan, zer desbideratze izan diren, kontzesioaren ustiapen aldiaren hasieratik 2021era arte, datu errealen eta eskaintza indarduneko plan ekonomiko-finantzarioko aurreikuspenen artean.

* *Donejakue Bideko autobiaren ustiapen aldian izandako desbideratzeak*

Grafiko honetan ageri da benetako trafikoaren eta plan ekonomiko-finantzarioan adierazitako trafikoaren arteko konparazioa 2007tik 2021era bitartean:

Benetako trafikoa aurreikusitakoa baino urriagoa izan da. Aldea nabariagoa da ibilgailu arinen trafikoan (ehuneko 17 gutxiago), eta ez hainbeste ibilgailu astunen trafikoan (ehuneko bederatzi gutxiago).

Hona hemen sortutako urteko kanonaren eta aurreikusitakoaren arteko konparazioa:

Sortutako urteko kanona, 2007tik 2021era arte, plan ekonomiko-finantzarioan aurreikusi baino ehuneko 20 txikiagoa izan da bai eskari-kanonean bai kontserbazio-gehigarriaren kanonean, trafiko urriagoa tarteko. Aztertutako aldian urteko kanona batez beste 34ko milioikoa izan da.

* *Pirinioetako Autobiaren ustiapen aldian izandako desbideratzeak*

Desbideratzeen konparazio-azterketaren oinarritzat eskaintzaren plan ekonomiko-finantzarioa hartu dugu.

Grafiko honetan ageri da benetako trafikoaren eta plan ekonomiko-finantzarioan adierazitako trafikoaren arteko konparazioa 2012tik 2021era arte:

Benetako trafikoa aurreikusitakoa baino nabarmen urriagoa izan da: ibilgailu arinen trafikoan ehuneko 43 gutxiago, eta ibilgailu astunen trafikoan ehuneko 73 gutxiago.

Hona hemen benetan sortutako urteko kanonaren eta aurreikuspenen arteko konparazioa:

Sortutako urteko kanona, 2012tik 2021era arte, PEFean aurreikusitako kanonaren aldean ehuneko 51 txikiagoa izan da EKren kasuan eta ehuneko 4 txikiagoa EZKKren kasuan. Aztertutako aldian urteko kanona batez beste 13,5 milioikoa izan da.

Sortutako urteko kanonaren eta aurreikusitakoaren arteko alde nagusiak trafiko maila apalagoen ondorio dira, Pirinioetako igarobidea irekitzeko atzerapena dela-eta.

Azkenik, bi kontzesioetarako, tarifetan ez dago alde adierazgarririk, aurreikusitako igoera ehuneko 2,5ekoa baita urtean. Ustiapen aldiko batez besteko inflazioa aurreikusi baino apur bat apalagoa izan da. Nahiz eta KPIaren egungo datuek (urtetik urterako ehuneko 6,5eko igoera 2021eko abenduan) epe laburrerako inflazio handia iragartzen duten, KPIaren epe ertaineko bilakaeraren aurreikuspena ehuneko bi ingurukoa da.

2.1.2. Aurrekontuari buruzko informazioa

Kontratuen ondoriozko betebehar ekonomikoak kalkulatzeko, tarifak aplikatzen zaizkio benetako trafikoari. Kanonaren urteko zenbatekoak aurrekontuaren 2. kapituluan (ondasun arrunten eta zerbitzuen erosketa) jasorik daude, 209. kontzeptuan (autobiaren kanona).

Bada, 2021era arte Nafarroako aurrekontu orokorretan 764 milioi aitortu dira sozietate kontzesiodunei ordaindu beharrekoak, honela xehakatuta:

(Milakoak)

|  |  |
| --- | --- |
| Kontzeptua | Zenbatekoa |
| Donejakue Bideko autobia | 603.653 |
| Pirinioetako Autobia | 160.100 |
| Guztira | 763.753 |

* *Donejakue Bideko autobia*

Taula honetan zehatzago aztertzen dira sortzapena eta aurrekontuko egozpena urtez urte, trafikoaren bilakaerarekin batera, Donejakue Bideko autobidearen kontzesioa hasi zenetik:

(Milakoak, ibilgailu kopuruetan izan ezik)

|  |  |  |  |  |  |  |  |
| --- | --- | --- | --- | --- | --- | --- | --- |
| Urtea | Ibilgailu arinak/km/urte | Ibilgailu astunak/km/urte | Ibilgailuak guztira/km/urte(\*) | Eskari-kanonaren sortzapena | Kontserbazio-gehigarriaren sortzapena | Sortzapena guztira, BEZa barne | Aurrekontuko gastua, guztira |
| 2007 | 262.277.747 | 32.258.326 | 294.536.073 | 27.542 | 1.697 | 33.917 | 27.527 |
| 2008 | 270.003.855 | 33.255.072 | 303.258.927 | 29.062 | 1.785 | 35.782 | 40.200 |
| 2009 | 273.478.310 | 30.986.103 | 304.464.413 | 30.519 | 1.875 | 37.578 | 39.501 |
| 2010 | 276.945.551 | 32.430.992 | 309.376.543 | 30.790 | 1.892 | 38.564 | 37.694 |
| 2011 | 275.225.500 | 31.551.861 | 306.777.361 | 31.051 | 1.909 | 38.893 | 39.901 |
| 2012 | 261.794.171 | 29.715.571 | 291.509.742 | 30.375 | 1.868 | 38.369 | 40.120 |
| 2013 | 256.966.508 | 30.014.280 | 286.980.788 | 30.735 | 1.891 | 39.477 | 38.008 |
| 2014 | 263.619.512 | 30.855.866 | 294.475.378 | 32.000 | 1.971 | 41.104 | 36.323 |
| 2015 | 272.080.170 | 33.202.019 | 305.282.189 | 33.059 | 2.036 | 42.466 | 38.547 |
| 2016 | 284.904.646 | 35.097.208 | 320.001.854 | 34.529 | 2.126 | 44.352 | 43.741 |
| 2017 | 294.260.429 | 36.278.635 | 330.539.064 | 35.634 | 2.192 | 45.770 | 46.195 |
| 2018 | 300.250.787 | 37.537.460 | 337.788.247 | 37.026 | 2.277 | 47.556 | 47.790 |
| 2019 | 304.116.825 | 37.771.087 | 341.887.912 | 38.283 | 2.354 | 49.171 | 49.461 |
| 2020 | 235.070.244 | 33.697.612 | 268.767.856 | 30.331 | 1.865 | 38.957 | 49.523 |
| 2021 | 285.113.798 | 37.256.789 | 322.370.587 | 36.092 | 2.220 | 46.357 | 29.121 |
| Guztira |  |  |  | 487.027 | 29.958 | **618.314** | **603.653** |

(\*) EBBIa (eguneko batez besteko intentsitatea) bider autobiaren guztizko luzera (70 km) urte natural osorako.

Kontzesiodunak 2021eko abendura arte kobratu zituen 517 milioietatik (BEZa kontuan hartu gabe), diru-sarreren ehuneko 94 eskari-kanonari dagozkio.

Urtean zehar konturako diru kopuru bat ordaintzen da hilero, aurreko urteko trafikoaren arabera kalkulatua. Behin urtea amaituta, hurrengo urtearen hasieran, aurreko urteko trafiko bolumenei buruzko behin betiko datuak erabiliz, amaierako likidazioa kalkulatzen da eta hurrengo urteko ordainketetan konpentsatzen da. Hori dela-eta, alde batzuk gertatzen dira urteko sortzapenaren eta aurrekontu-apunteen artean. Izan ere, aurrekontuan islatu ez diren 14,66 milioi gehiago sortu dira. Gertaera hauei dagozkie:

a) 2021eko likidazio ekonomikoa, 2022ko urtarrilaren 31n onetsi dena, 7,58 milioikoa.

b) 2021eko abenduko kanona, 2022ko aurrekontuari egozten zaiona, 3,23 milioikoa.

c) Autobiako bi tartetan bide-zorua sendotzeko lanak egin beharrik ez izateak NFKAri ekarri dion aurrezpena, 3,63 milioi guztira, kontratuaren arabera kontzesiodunak egin behar baitzituen lan horiek. Aurreztutakoa egozteak kontratuaren aldaketa bat eragin zuen eta kanonaren ordainketetan konpentsatu da, edo unean uneko konponketa lanak eginez.

* *Pirinioetako Autobia*

Taula honetan zehatzago aztertzen dira sortzapena eta aurrekontuko egozpena urtez urte, trafikoaren bilakaerarekin batera, Pirinioetako autobidearen kontzesioa hasi zenetik:

(Milakoak, ibilgailu kopuruetan izan ezik)

|  |  |  |  |  |  |  |  |
| --- | --- | --- | --- | --- | --- | --- | --- |
| Urtea | Ibilgailu arinak/km/urte | Ibilgailu astunak/km/urte | Guztira  Ibilgailu/km/urte(\*) | Eskari-kanonaren sortzapena | EZKKren sortzapena | Sortzapena guztira, BEZa barne | Aurrekontuko gastua, guztira |
| 2012 | 104.200.551 | 5.488.913 | 109.689.464 | 7.183 | 3.673 | 12.879 | 13.140 |
| 2013 | 113.229.715 | 6.150.979 | 119.380.694 | 8.301 | 4.233 | 15.166 | 14.985 |
| 2014 | 117.435.362 | 6.036.105 | 123.471.467 | 8.603 | 4.267 | 15.572 | 15.122 |
| 2015 | 123.369.401 | 6.270.753 | 129.640.154 | 8.939 | 4.217 | 15.918 | 14.492 |
| 2016 | 129.831.779 | 6.143.789 | 135.975.568 | 9.365 | 4.210 | 16.426 | 16.380 |
| 2017 | 136.173.561 | 6.436.225 | 142.609.786 | 9.982 | 4.332 | 17.711 | 17.597 |
| 2018 | 135.406.220 | 6.507.838 | 141.914.058 | 10.050 | 4.380 | 17.460 | 18.005 |
| 2019 | 143.119.655 | 6.815.692 | 149.935.347 | 10.739 | 4.371 | 18.283 | 17.595 |
| 2020 | 115.518.109 | 6.129.596 | 121.647.705 | 8.802 | 4.467 | 16.055 | 18.991 |
| 2021 | 137.452.512 | 6.631.808 | 144.084.320 | 10.351 | 4.395 | 17.843 | 13.793 |
| Guztira |  |  |  | 92.315 | 42.528 | 163.314 | 160.100 |

(\*) EBBIa (eguneko batez besteko intentsitatea) bider autobiaren luzera (45,21 km) urte natural osorako.

Kontzesiodunak 2021eko abendura arte kobratu zituen 134,8 milioietatik (BEZa kontuan hartu gabe), 42,5 milioi dagozkio EZKKri; hau da, diru-sarreren ehuneko 32 ez daude trafikoaren menpe.

Urtean zehar, hilero zenbateko bat ordaintzen da aurreko urteko trafikoaren arabera, eta hurrengo urtean doitzen da. Hori dela-eta, alde batzuk gertatzen dira urteko sortzapenaren eta aurrekontu-apunteen artean. NFKArentzako 3,21 milioiko aldea honako hauei dagokie: 2021eko likidazio ekonomikoari (2022ko otsailean onetsi da eta 1,87 milioikoa da) eta 2021eko abenduko kanonari (2022ko aurrekontuari egotzi behar zaio eta 1,33 milioikoa da).

2.2. Nafarroako Ubidea

2.2.1. Ustiapena eta Administrazioaren kontrola

* Kontzesio-kontratuko kontzesio-emailea INTIA sozietatea da. Berak ikuskatu, zaindu eta kontrolatzen du Nafarroako Ubidearen eremu ureztagarrietako kontzesiodun diren sozietateek betebeharrak betetzen ote dituzten, bai eraikuntza fasean, baita ustiapen fasean ere. NFKAk administrazio-ahalak ditu kontratuaren aldaketei eta kontzesioaren oreka ekonomikoa berrezartzeari buruzko erabakiak hartzeko; gainera, ikuskapen, zaintza eta kontrol eginkizunak betetzen ditu, kontzesioaren jarraipenerako batzorde mistoan parte hartzen baitu.
* Batzorde mistoa kontratuko alderdien arteko harremanak koordinatzeko organoa da. INTIAren eta sozietate kontzesiodunaren ordezkariek osatzen dute, eta Gobernuaren ordezkariak ere parte hartzen du, jarraipen eta informazio eginkizunetan. Kontratuan ezarrita dagoenez, urteko kontuen formulazioa eta egoera-orria eta auditoretzako txostenak batzorde horri igorri behar zaizkio.
* Gobernuak sozietate kontzesiodunetan duen ordezkaria Ekonomia eta Ogasun Departamentuko enplegatu publiko bat da, Administrazio kontseiluetan parte hartzen du, hizpidearekin baina botorik gabe, eta kontzesioaren jarraipenerako batzorde mistoan ere parte hartzen du. Sozietate kontzesiodunak urtero finantza-auditoretzako txostenak igortzen dizkio Gobernuaren ordezkariari.
* Sozietate kontzesiodunen akzioen salerosketen aurretik jakinarazpena egiten zaio, edo baimena eskatzen, kasua bada, INTIAko betearazpen batzordeari, kontratuan ezarritakoarekin bat etorriz.
* INTIAk kontsumitzen den ur bolumenaren jarraipena eta kontrola egiten du, eta ur-harguneen ausazko laginen azterketa teknikoa egiten du, behar bezala funtzionatzen dutela eta irakurketak fakturatutako bolumenarekin bat datozela egiaztatzeko.
* Ur kontsumoa, funtsean, ureztatze sistemetara konektatutako azaleraren, labore moten eta eguraldiaren araberakoa da.

Hona hemen lehen fasean ureztapena instalatuta daukan azaleraren eboluzioa 2014-2021 bitartean:

|  |  |  |  |  |
| --- | --- | --- | --- | --- |
| Urteak | Hektarea ureztagarri garbiak | Instalazioa baduten hektareak | Instalatuen ehunekoa | Kontsumoa (m3 /ha) instalazioarekin |
| 2014 | 22.445 | 19.539 | 87 | 4.621 |
| 2015 | 22.464 | 19.812 | 88 | 4.753 |
| 2016 | 22.473 | 20.032 | 89 | 4.682 |
| 2017 | 22.472 | 20.140 | 90 | 4.341 |
| 2018 | 22.470 | 20.155 | 90 | 3.926 |
| 2019 | 22.469 | 20.265 | 90 | 4.873 |
| 2020 | 22.404 | 20.295 | 91 | 4.021 |
| 2021 | 22.398 | 20.363 | 91 | 4.234 |

2021ean azalera ureztagarri garbia 22.398 hektareakoa zen, eta horietatik ehuneko 91k zeukaten instalatuta ureztapena. Kopuru hori ia ez da aldatu azken urte hauetan.

Hona hemen lehen fasearen zabalpenean ureztapena instalatuta daukan azaleraren eboluzioa 2014-2021 bitarteko ustiapen aldian:

|  |  |  |  |  |
| --- | --- | --- | --- | --- |
| Urteak | Hektarea ureztagarri garbiak | Instalazioa baduten hektareak | Instalatuen ehunekoa(\*) | Kontsumoa (m3 /ha) instalazioarekin |
| 2017 | 6.848 | 2.667 | 56 | 2.695 |
| 2018 | 6.860 | 3.546 | 73 | 4.099 |
| 2019 | 6.867 | 5.249 | 82 | 5.400 |
| 2020 | 6.859 | 5.605 | 88 | 4.480 |
| 2021 | 8.097 | 6.512 | 88 | 4.966 |

(\*) Ustiatzen diren hektareen gaineko ehunekoa, hau da, hektarea ureztagarri garbiak ken grabitatez ureztatutako hektareak

Lehen fasearen zabalpenean 2021eko abenduaren 31n ustiatzen ari zen azalera 8.097 hektareakoa zen guztira, hau da, hasieran aurreikusitako 15.275 hektareako azaleraren ehuneko 53.

* Kontratuetan eskatzen da akziodunek guztizko inbertsioaren gaineko gutxieneko baliabide portzentaje bat ekar dezatela. Guztizko inbertsiotzat jotzen da exekuzio materialaren aurrekontua gehi mozkin industriala eta gastu orokorrak. Kapitala handitu eginen da portzentaje hori mantentzeko, sektore bakoitzean aurreikusitakoa baino handiagoa denean inbertsio osoa. Sektore bakoitzeko OIAPA onesten denean, egokitu eginen da gutxieneko portzentajeei eusteko.

AGUACANALen kapital soziala OIAPAn ezarritako inbertsioaren ehuneko hamar da 2021eko abenduaren 31n. Zabalpenean, Aguas de Navarra SAren kapital soziala, oraindik gauzatzen ari diren ureztapen-sektoreak badaudenez, inbertsioa egin ahala handitzen da, gutxieneko portzentajeari eusteko; 2021eko abenduaren 31n funts berekiak guztizko inbertsioaren ehuneko 15 ziren, hau da, kontratuan ezarritako gutxieneko portzentajea.

* INTIAk laguntza teknikoko zenbait kontratu egin ditu kanpoko enpresekin, arlo ekonomiko-finantzarioko aholkularitza espezifiko eta espezializaturako, Nafarroako Ubidearen eremu ureztagarriaren garapenerako bi kontzesio-kontratuekin lotuta. Kontratu horien xedea da aholku teknikoak ematea hainbat gairi buruz: bideragarritasun azterketak, baldintza-agirien interpretazioa, kontratuen aldaketek PEFetan izan dezaketen eragina, eta abar. Txosten honen datan kontratu hau dago indarrean:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | Adjudikazio data | | Adjudikazioduna | | Zenbatekoa BEZik gabe | | Epea | |
| Ubidearen eremu ureztagarria | 2021/12/10 | PwC | | 133.340 | | 2021-2025 | |

Laguntza teknikoko gastua (BEZa barne) honako hau izan da 2014-2021 aldian:

|  |  |
| --- | --- |
| Urteak | Aurrekontuko gastua |
| 2014 | 45.700 |
| 2015(\*) | 0 |
| 2016 | 0 |
| 2017 | 49.633 |
| 2018 | 113.491 |
| 2019 | 201.610 |
| 2020 | 206.218 |
| 2021 | 58.564 |
| Guztira | 675.216 |

(\*) 2015eko eta 2016ko ekitaldietan ez dago gasturik. Lehen faseko 2011ko azken berrorekatzearen eta lehen fasearen zabalpeneko lehenbiziko berrorekatzearen arteko aldia da.

* Nafarroako Ubidearen lehen fasean eta lehen fasearen zabalpenean, azpiegituren kudeaketaren kalitate-kanona (AKKK) hektarea garbien kopuruan oinarrituta kalkulatzen da. Kanon horretan kenketa automatikoak egiten dira, kontratuan definitutako estandar egokienak betetzen ez badira. Hauek dira fiskalizatutako aldian kontzesioetako bakoitzean egindako kenketak:

1) Lehen fasean ez da kenketarik aplikatu, estandarrak bete direlako.

2) Nafarroako Ubidearen lehen fasearen zabalpenean kenketak egin dira bai AKKK kanonean bai UBKn (ur bolumenaren kanona). 2021eko abenduaren 31ra arte egindako kenketak ez dira adierazgarriak guztizko kanonaren aldean, urtez urteko xehakapen honetan ikus daitekeenez:

|  |  |  |  |
| --- | --- | --- | --- |
| Urtea | Kenketa kalitate-adierazleetan | Kenketa (%) sortzapen gordinaren gainean | AKKK + UBK |
| 2018 | 909 | 0,02 | 4.302.849 |
| 2019 | 7.635 | 0,15 | 5.225.696 |
| 2020 | 1.925 | 0,04 | 5.437.087 |
| 2021 | 2.937 | 0,04 | 7.588.718 |
| Guztira | 13.406 | 0,06 | 22.554.350 |

* Oraindik ez da amaitu Nafarroako Ubidearen lehen fasearen zabalpenaren eraikuntza; onenean ere obrak 2023aren azkenean amaitzekoak dira. Obraren atzerapenak ustiapen aldia laburtzea dakar, beste ondorio batzuen artean.

**Kontzesioaren oreka ekonomikoa berrezartzea**

Sozietate kontzesiodunak kontzesioaren oreka ekonomikoa berrezartzeko eskubidea du, zenbait ureztapen-sektoretako azken inbertsioetan gertatzen diren aldeengatik, funtsean. Hori dela-eta, sozietate kontzesiodunari konpentsaziozko diru kopuruak ordaindu izan zaizkio (up-front ordainketak) eta tarifetan doikuntzak egin dira, betiere akziodunarentzako errentagarritasuna mantentzeko, lehen fasean, eta proiektuaren errentagarritasuna mantentzeko, lehen fasearen zabalpenean.

Autobietan ez bezala, Nafarroako Ubidean azken inbertsioak eraikuntza fasean izandako aldaketek eragin dituzte orekaren berrezarpenak.

* *Lehen faseko berrorekatzeak*

Onetsi zen azkena laugarrena izan zen, 2011ko abenduaren 31koa. Beraz, Ganbera honen azken txostenaz geroztik ez da berrorekatze bat ere izan.

Eraikuntza aldian onetsitako berrorekatzeak eta tarifan izan duten eragina laburpen-taula honetan ageri dira:

|  |  |  |  |  |  |  |
| --- | --- | --- | --- | --- | --- | --- |
| Ubidearen 1. faseko berrorekatzeak | Eskaintza | B 1 | B 2 | B 3 | B 4 | Berrorekatzeetan  metatua |
| Eskari-kanona (euroak, 2006) | 0,0446 | 0,0461 | 0,0479 | 0,0498 | 0,0565 | 0,0565 |
| AKKK (euroak, 2006) | 202,07 | 209,02 | 217,07 | 225,58 | 255,96 | 255,96 |
| Berrorekatzeengatiko igoeraren ondorioak noiz | | 2009 | 2010 | 2011 | 2012 |  |
| Tarifen igoera (hasierako tarifaren gaineko ehunekoa) |  | 3,44 | 3,85 | 3,92 | 13,47 | 26,67 |

Ganbera honek 2014ko abenduan argitaratutako “Itzaleko bidesaria” txostenean honako hau adierazi zuen Nafarroako Ubidearen lehen faseko berrorekatzeen eraginaz:

“Berrorekatze horien eragin garbiak, 2012tik aurrera kontatuta, ehuneko 26,67ko igoera dakar, hasierako eskaintzarekin alderatuta. Eragin hori tarifa unitarioari dagokio.

Tarifaren igoera horren arrazoi nagusiak izan dira hasierako ustiaketa planaren aldaketa –bide eta drainatzeen mantentzea zabaldu eta hobetzeko–, ureztatutako azalera garbia orrietan ageri zenetik ehuneko 5,3 jaitsi izana, obrako inbertsioak ehuneko 8,6 igo izana eta orrietan ezarritako epeetan gertatu diren aldaketak”.

* *Lehen fasearen zabalpeneko berrorekatzeak:*

Fiskalizatutako aldian onetsitako azkena bosgarrena izan zen, 2021eko maiatzaren 18koa, eta 2021ean sortu zituen ondorioak. Berrorekatze horien eragin garbiak ehuneko 49,41eko igoera ekarri du eskainitako tarifetan.

|  |  |  |  |  |  |  |  |
| --- | --- | --- | --- | --- | --- | --- | --- |
| Ubidearen 1. fasearen zabalpeneko berrorekatzeak | Eskaintza | B 1 | B 2 | B 3 | B 4 | B 5 | Berrorekatzeetan  metatua |
| Eskari-kanona (€ 2014) | 0,02197 | 0,02268 | 0,02528 | 0,02656 | 0,03276 | 0,03282 | 0,03282 |
| Berrorekatzeengatiko igoeraren ondorioak noiz | 2017 | | 2019 | 2020 | 2021 | 2021 |  |
| Tarifen igoera (hasierako tarifaren gaineko ehunekoa) |  | 3,24 | 11,86 | 5,81 | 28,23 | 0,27 | 49,41 |

AKKK eta UBK tarifak portzentaje berean igotzen dira. Ez dugu jaso AKKK tarifen bilakaera, tarifa desberdinak daudelako ureztapen eremu edo sektore bakoitzean.

Bi berrorekatze onetsi dira ondorioak 2022an sortzeko eta beste bat ondorioak 2023an sortzeko. Zortzi berrorekatzeen eragin metatua eskainitako tarifaren ehuneko 49,23 da.

* Lehenbiziko bi berrorekatzeek, tarifaren igoeraz gainera, sozietate kontzesiodunari konpentsaziozko diru kopuru bat ordaintzea ekarri dute (up-front ordainketak): 5,3 milioi, guztira.

a) 2018ko otsailaren 9an lehenbiziko berrorekatzea onetsi eta gero ehuneko 3,24 igo ziren AKKK eta UBK ordainketak, gehi 1,3 milioiko konpentsaziozko diru kopurua, BEZa barne.

b) Bigarren berrorekatzea 2019ko abenduaren 31n onetsi zen, kontratuaren aldaketa bat onetsi zelako, orduan ustiatzen ari ziren sektore guztiak baliozkotzeko. Horrek, tarifaren ehuneko 11,86ko igoera gehigarriaz gain, sozietate kontzesiodunarentzako konpentsaziozko diru kopuru baten ordainketa ekarri zuen: 4 milioi, BEZa barne.

* Laugarren berrorekatzearen eragin ekonomiko-finantzarioa da garrantzitsuena, eta eraikuntzarako egutegia bete ezin izateari zor zaio funtsean. Ureztapen sektore batzuetan gertatutako atzerapenek obraren amaieraren atzerapena ekarri dute. Ondorioz, hasieran aurreikusitako ustiapen aldia 26 urtetik 22ra laburtu da eta, horrenbestez, ordaindu beharreko kontzesioaren epea ere laburtu egin da.

Tarifaren igoera horren arrazoi nagusiak izan dira, besteak beste, zenbait sektoretako ureztapen jarduketen proiektu berriak onetsi izana; ureztatutako azalera garbia orrietan ageri zenetik ehuneko 15 jaitsi izana; obrako inbertsioa ehuneko 19 igo izana; eta obren egutegian eta ustiapena hasteko datetan egindako aldaketak.

Azpimarratu behar da oso konplexua dela berrorekatze horiek kalkulatzeko eredu finantzarioa. Berrorekatzeari buruzko txosten teknikoak laguntza teknikoko kontratuaren adjudikaziodunak egiten ditu lehenik, haien zailtasunagatik. Gero Administrazioaren beraren bitartekoekin aztertzen eta egiaztatzen dira berrorekatzeak. Hala, bada, Lurralde Kohesiorako Departamentuko Ekonomia eta Aurrekontu Kudeaketarako eta Gastuaren Kontrolerako Zerbitzuak berrorekatze proposamenetako datu ekonomikoak egiaztatu ditu.

Hirugarren, laugarren eta bosgarren berrorekatze-espedienteak direla-eta Kontu-hartzailetza Nagusiak eragozpen-ohar etengarriak egin ditu. Eragozpen-ohar horiek organo kudeatzailearen alde ebatzi ziren Gobernuaren erabaki banatan.

**Aurreikuspenen eta benetako ordainketen arteko desbideratzeen azterketa**

Atal honetan aztertzen dugu, euro korrontetan, zer desbideratze izan diren, kontzesioaren ustiapen aldiaren hasieratik 2021era arte, datu errealen eta eskaintzako PEFean nahiz PEF indardunean dauden aurreikuspenen artean.

* *Nafarroako Ubidearen lehen faseko desbideratzeak ustiapen aldian*

Grafiko honetan ageri da benetan kontsumitutako ur bolumenaren eta zenbatetsitakoaren arteko konparazioa, 2012an ustiapena hasi zenetik 2021era arte:

Kontsumitutako ur bolumena aurreikusi baino nabarmen txikiagoa izan da, batez beste ehuneko 25 txikiagoa 2012tik 2021era bitarteko urteetan. Desbideratzea ehuneko 35era iritsi da 2013an eta ehuneko 27ra 2021ean.

Honako taula honetan alderatzen dira, laburbilduta, ordaindutako kanonaren benetako datuak eta aurreikuspenak (eskaintzako aurreikuspenak eta onetsitako azken berrorekatzearen ondorioz 2011n eguneratutako PEFekoak)

Aztertutako aldian ordaindu den baterako kanona batez beste 12,28 milioikoa da BEZik gabe. Eskainitako zenbatekoa baino ehuneko bi txikiagoa da, eta azken PEF eguneratuan aurreikusitakoa baino ehuneko 18 txikiagoa.

*Nafarroako Ubidearen lehen fasearen zabalpeneko desbideratzeak ustiapen aldian:*

Grafiko honetan alderatzen dira benetan kontsumitutako ur bolumena eta aurreikusitakoa (eskaintzan aurreikusitakoa eta 2021eko PEF indardunean aurreikusitakoa), 2015ean ustiapena hasi zenetik 2021era arte:

Kontsumitutako ur bolumena aurreikusitakoa baino nabarmen txikiagoa izan da. 2017tik 2021era arte metatutako kontsumoa PEF indardunean aurreikusi baino ehuneko 41,8 gutxiago da, batez ere ustiapenaren hasiera atzeratu izanaren ondorioz.

Hasierako ustiapen urteetatik 2021era bitartean ordaindutako kanonaren benetako datuak eskaintzako eta 2021eko PEF indarduneko aurreikuspenekin alderatzen dira taula honetan, laburbilduta:

Laugarren berrorekatzearen ondorioz urteko zenbatekoak beherantz doitu behar izan dira obren atzerapenengatik. Etorkizuneko ekitaldietan konpentsatzen joanen da. Ordaindutako batez besteko kanona aldirako aurreikusitako batez besteko kanonaren ehuneko 68 da.

Azkenik, bi kontzesioetarako, tarifetan ez dago alde adierazgarririk, aurreikusitako igoera ehuneko 2,5ekoa baita urtean. Ustiapen aldiko batez besteko inflazioa aurreikusi baino apalagoa izan da.

2.2.2. Aurrekontuari buruzko informazioa

Kanonaren urteko zenbatekoak aurrekontuaren 4. kapituluan (transferentzia arruntak) jasorik daude, 4700. kontzeptuan. Kanon hau INTIAri ordaintzen zaio, bitartekari aritzen baita.

Azken batean, 2021era arte Nafarroako aurrekontu orokorretan honako ordainketa hauek aitortu dira Ubidearen eremu ureztagarriak direla-eta:

(Milakoak)

|  |  |
| --- | --- |
| Kontzeptua | Zenbatekoa |
| Nafarroako Ubidearen eremu ureztagarriak (1. fasea) | 169.721 |
| Nafarroako Ubidearen eremu ureztagarriak. 1. fasearen zabalpena | 35.394 |
| Guztira | 205.115 |

* *Nafarroako Ubidearen lehen fasea*

Taula honetan zehatzago aztertzen dira sortzapena eta aurrekontuko egozpena urtez urte, ur kontsumoaren eta ustiatutako azaleraren (ha) bilakaerarekin batera, Nafarroako Ubidearen eremu ureztagarrien lehen faserako kontzesioa hasi zenetik:

(Milakoak, kontsumoetan eta azaleretan izan ezik)

|  |  |  |  |  |  |  |
| --- | --- | --- | --- | --- | --- | --- |
| Urtea | Kontsumoak  (m3) | Azalerak  (ha) | Eskari-kanonaren sortzapena | AKKKren sortzapena | Sortzapena guztira, BEZa barne | Aurrekontuko gastua, guztira |
| 2007 | 1.423.879 | 1.164 | 70 | 316 | 448 | 448 |
| 2008 | 4.693.560 | 6.494 | 220 | 969 | 1.380 | 1.380 |
| 2009 | 18.418.986 | 13.332 | 903 | 2.470 | 3.912 | 3.912 |
| 2010 | 32.840.294 | 16.622 | 1.697 | 3.642 | 6.256 | 6.256 |
| 2011 | 62.477.661 | 22.353 | 3.376 | 5.120 | 10.025 | 10.025 |
| 2012 | 91.735.636 | 22.370 | 5.369 | 6.489 | 14.157 | 14.157 |
| 2013 | 76.004.672 | 22.412 | 4.868 | 6.688 | 13.983 | 13.983 |
| 2014 | 90.296.525 | 22.445 | 5.629 | 6.715 | 14.936 | 14.935 |
| 2015 | 94.166.393 | 22.464 | 5.889 | 6.651 | 15.173 | 15.173 |
| 2016 | 93.788.682 | 22.473 | 5.709 | 6.655 | 14.960 | 14.960 |
| 2017 | 87.425.080 | 22.472 | 5.524 | 6.759 | 14.862 | 14.160 |
| 2018 | 79.130.220 | 22.470 | 5.146 | 6.834 | 14.496 | 13.808 |
| 2019 | 98.752.369 | 22.469 | 6.128 | 6.914 | 15.781 | 16.472 |
| 2020 | 81.607.196 | 22.404 | 5.407 | 6.949 | 14.950 | 14.914 |
| 2021 | 86.220.081 | 22.398 | 5.573 | 6.909 | 15.104 | 15.138 |
| Guztira |  |  | 61.508 | 80.079 | 170.424 | 169.721 |

Alde batzuk gertatzen dira urteko sortzapenaren eta aurrekontu-apunteen artean. Sortutako baina aurrekontuan islatu gabeko 0,7 milioiko aldea 2022ko aurrekontuari egotzita dago, eta 2021eko abenduko likidazioari dagokio.

Kontzesiodunak 141 milioi (BEZik gabe) kobratu zituen 2021eko abendura arte; zenbateko horretatik ehuneko 43 eskari-kanonari dagokio eta ehuneko 56 azpiegituraren baliagarritasunari, eta, beraz, ez da ur kontsumoaren araberakoa.

* *Nafarroako Ubidearen lehen fasearen zabalpena*

Taula honetan zehatzago aztertzen dira kanonaren sortzapena eta aurrekontuko egozpena urtez urte, ur kontsumoaren eta ustiatutako azaleraren (ha) bilakaerarekin batera, Nafarroako Ubidearen eremu ureztagarrien lehen fasearen zabalpenerako kontzesioa hasi zenetik:

(Milakoak, kontsumoetan eta azaleretan izan ezik)

|  |  |  |  |  |  |  |
| --- | --- | --- | --- | --- | --- | --- |
| Urtea | Kontsumoak  (m3) | Azalerak  (ha) | UBKren sortzapena | AKKKren sortzapena | Sortzapena guztira, BEZa barne | Aurrekontuko gastua, guztira |
| 2015 |  | 102 |  | 6 | 7 |  |
| 2016 |  | 1.451 |  | 393 | 476 |  |
| 2017 | 7.186.853 | 6.848 | 164 | 2.901 | 3.708 | 2.916 |
| 2018 | 14.532.748 | 6.860 | 335 | 3.968 | 5.206 | 7.015 |
| 2019 | 28.346.656 | 6.867 | 734 | 4.485 | 6.315 | 9.651 |
| 2020 | 25.109.573 | 6.859 | 691 | 4.745 | 6.578 | 7.075 |
| 2021 | 32.337.081 | 8.097 | 1.094 | 6.494 | 9.182 | 8.738 |
| Guztira |  |  | 3.019 | 22.992 | 31.473 | 35.394 |

2015ean eta 2016an AKKK kanona baino ez zen sortu. Sortutako guztizko zenbatekoa 36,81 milioi da, berrorekatzeetan onetsitako ordainketa aurreratuak barne: lau milioi bigarren berrorekatzean eta 1,3 milioi lehenbiziko berrorekatzean. Guztizko sortzapenaren eta aurrekontuko gastuaren arteko aldea 2021eko abenduko 1,4 milioiko likidazioari dagokio eta 2022ko aurrekontuari egotzi zaio.

2.3. Itzaleko bidesariari buruzko ekonomia- eta ondare-informazioa

Atal honetan aztergai dugu NFKAk Nafarroako Kontu Orokorretako oroitidazkian eta egoera-balantzean eskaintzen duen informazioa, fiskalizatutako azpiegiturak direla-eta. Azpiegitura horiek gaur egun ez dira jasotzen egoera-balantzean ibilgetu materialaren barruan. Nafarroako Kontu Orokorretako oroitidazkiak zehazten du zer ordainketa-fluxu aurreikusten ahal diren “Itzaleko bidesaria” izeneko atalean. Etorkizuneko gastuari buruzko aurreikuspen horiek kontabilitatean pasibo kontingentetzat jotzen dira, eta haien gaineko informazioa eman behar da kontuetako oroitidazkian.

2010eko Kontabilitate Publikoaren Plan Orokorrari 2021eko uztailean egindako aldaketa baten bitartez,[[8]](#footnote-8) kontzesio-akordioei aplikatu beharreko aitorpen eta balorazio arau bat sartu da planean. Horren arabera: *“Kontzesio-akordioko entitate kontzesio-emaileak bere aktiboan erregistratuko ditu berak edo entitate kontzesio-hartzaileak kontzesiorako jarritako aktiboak, beren izaeraren arabera, bai eta lehendik badiren aktiboen edozein hobekuntza ere.”*

Adierazi behar da finantza-kontabilitatearen esparruko irizpidea ez dela kontabilitate nazionalaren esparruko arrisku-transferentziari buruzko irizpidearen berdina.

Funtsezkoa da kontuetako oroitidazkian kontzesio-kontratu hauen gaineko informazioa jasotzea, bereziki kontzesio bakoitzari buruzkoa: kontzesioaren deskribapena, haren baldintza garrantzitsuak (zenbatekoak, epeak…), kanona dela-eta egindako ordainketak, aurreikusten diren etorkizuneko gastuak, ekonomia- eta ondare-oreka berrezartzeko espedienteak etab.

Oroitidazkian etorkizuneko gastuari buruz jasotako aurreikuspenak prezio korrontetan aurreikusi diren ordainketa-fluxuei dagozkie; hau da, kontuan hartu da etorkizuneko inflazioaren eragina. Trafikoaren, KPIaren, kontsumitutako ur metro kubikoen, sartutako hektarea kopuruaren eta abarren bilakaerari buruzko hipotesietan oinarritutako aurreikuspenak dira.

Urte anitzeko inpaktuaren aurreikuspen hauek jaso dira oroitidazkian, 2021eko abenduaren 31n, euro korrontetan, milakotan:

(Milakoak)

|  |  |  |
| --- | --- | --- |
| Azpiegitura | Epea | Euro korronteak |
| Iruña-Logroño A-12 autobia (Donejakue Bideko autobia) | 2022 - 2027 | 383.237 |
| Iruña-Jaka A-21 autobia (Pirinioetako Autobia) | 2022 - 2039 | 553.800 |
| Nafarroako Ubidearen eremu ureztagarriak (1. fasea) | 2022 - 2036 | 314.204 |
| Nafarroako Ubidearen eremu ureztagarriak. 1. fasearen zabalpena | 2022 - 2044 | 392.168 |
| Guztira |  | 1.643.409 |

Etorkizuneko zama zenbatetsia urteko ordainketen aurreikuspenei dagokie, 2022ko urtean (hurrengo urtean) izan ezik, hor doituta baitago 2021eko kontsumo eta trafiko datu errealekin eta tarifa eguneratuekin.

Azpiegitura horiei buruzko aurreikuspenak “urte anitzeko erreserba” moduan erregistratzen dira kontabilitateko informazio sisteman, Pirinioetako Autobiari buruzko aurreikuspenak izan ezik.

Aurreikuspen horien iturriak ez dira homogeneoak eta ez daude eguneraturik:

a) Donejakue Bideko autobiaren etorkizuneko zama 2005eko apirilaren 11ko Gobernu Erabakian jasotako zenbatespena da. 2027ra arteko aldirako daude erregistraturik, baina kontratuak 2032ra arte irautea aurreikusten da.

b) Pirinioetako Autobiaren etorkizuneko zama zenbatetsia ez da gobernu erabaki batetik atera, baizik eta kontzesiodunaren birfinantzatze prozesu baten ondorioz 2017an berrikusitako PEFetik, baina PEF hori ez da kontratuan sartu.

c) Nafarroako Ubidearen lehen faseko eremu ureztagarrien etorkizuneko gastuaren aurreikuspenak 2012ko apirileko gobernu erabaki batean dagoen zenbatespenari dagozkio.

d) Nafarroako Ubidearen eremu ureztagarrien lehen fasearen zabalpeneko gastu aurreikuspenek ekitaldiaren itxieratik hurbileneko berrorekatze ekonomikoan onetsitako eredu ekonomikoan dute jatorria, baina ez da kontuan hartu BEZa, nahiz eta NFKAk hura ere ordaindu behar duen. 2022-2044 aldirako etorkizuneko gastu-konpromisoen zenbatekoa, 2021ean ondorioak dituen azken PEFaren arabera (bosgarren berrorekatzeari dagokion PEFaren arabera), 478,89 milioikoa da, BEZa barne. Behar baino 86,72 milioi gutxiagoko balorazioa egin da. Gobernuaren 2022ko martxoaren 30eko Erabakiaren bitartez proposatu da igoera orokor bat onestea, zenbait sektoretako kontratu-aldaketaren eta dagokion BEZaren ondorioz.

Zenbatespen horietarako kalkuluetan ez dira kontuan hartu BEZ tasen geroagoko eguneratzeak. Beraz, egungo errealitateak bestelako zenbatespena eskatzen du.

Etorkizuneko gastuen aurreikuspena egiteko, egungo balioa hartu behar da, euro konstantetan, ekitaldi bakoitzeko itxiera datan, kalkulu eguneratua eta zifra hori baldintzatzen duten aurreikuspenetara doitua eginez. Eragiketa horien kontabilizazio eta finantza-informazio egokiek aukera emanen lukete etorkizuneko jarduketen aurreikuspenetan kontabilitateko informaziotik ateratako datu ekonomiko-finantzarioak erabiltzeko.

2.4. Aurrekontu-egonkortasuna eta itzaleko bidesariak defizitean duen eragina

Beste helburu batzuen artean, kontabilitate nazionalaren esparruan eragiketa hauen tratamendua egin ahal izateko erabiltzen da formula hau, eta hala aitortzen da berariaz bideragarritasun azterketetan.

Aztertutako kontzesioek ez dute tratamendu berdina izan kontabilitate nazionalean. Pirinioetako Autobiako eta Nafarroako Ubidearen eremu ureztagarrien lehen faseko kontzesioak aktibo publikotzat sailkatu ditu Kontu Nazionalen Batzorde Teknikoak, eta kontabilitate nazionalean inbertsioa erregistratu da finantza-eredu bati jarraituz amortizatzen den pasibo baterako abonuarekin.

Ez dago analisirik Estatuko agintaritza eskudunak erabilitako arriskuen transferentziari buruzko irizpidearen interpretazioaz, ezta organo horren dokumenturik ere kontu nazionaletako tratamendu desberdina justifikatzen duenik.

Honako hau izan da finantzaketa ahalmenaren/beharraren gaineko eragina, milioitan, kontzesioaren hasieratik:

|  |  |  |  |  |  |  |
| --- | --- | --- | --- | --- | --- | --- |
| Finantzaketa ahalmenaren eta beharraren arteko doitzea milioitan | | | | | | |
| Urtea | Donejakue Bideko autobia | Pirinioetako Autobia | Nafarroako Ubidea  1. fasea | Nafarroako Ubidea  1. fasearen zabalpena | Guztira |
| 2007 | Ez da doitu | - | (17,7) | Ez da doitu | (17,7) |
| 2008 | Ez da doitu | - | (52,5) | Ez da doitu | (52,5) |
| 2009 | Ez da doitu | (2,0) | (3,9) | Ez da doitu | (5,9) |
| 2010 | Ez da doitu | (83,0) | (31,4) | Ez da doitu | (114,4) |
| 2011 | Ez da doitu | (117,3) | (22,3) | Ez da doitu | (139,5) |
| 2012 | Ez da doitu | 1,7 | 1,4 | Ez da doitu | 3,1 |
| 2013 | Ez da doitu | 1,2 | 1,5 | Ez da doitu | 2,7 |
| 2014 | Ez da doitu | 1,4 | 1,7 | Ez da doitu | 3,1 |
| 2015 | Ez da doitu | 1,6 | 1,8 | Ez da doitu | 3,4 |
| 2016 | Ez da doitu | 1,8 | 2,0 | Ez da doitu | 3,8 |
| 2017 | Ez da doitu | 2,0 | 2,2 | Ez da doitu | 4,2 |
| 2018 | Ez da doitu | 2,2 | 2,4 | Ez da doitu | 4,7 |
| 2019 | Ez da doitu | 3,2 | 2,7 | Ez da doitu | 5,9 |
| 2020 | Ez da doitu | 3,5 | 2,9 | Ez da doitu | 6,5 |
| 2021 | Ez da doitu | 3,9 | 3,2 | Ez da doitu | 7,1 |

(\*) Baliteke doitze horiek bat ez etortzea Nafarroako Kontu Orokorretako ekitaldiekin, Estatuko taulak direlako, jada itxitako ekitaldietako doitzeak dituztenak.

Iturria: Estatuak igorritako taula, Kontabilitate Nazionalaren Atalak emana.

Eraikuntza urteetako doitzeak, bai Pirinioetako Autobian bai Nafarroako Ubidearen lehen fasean, badu eragina urte horietako finantzaketa beharrean eta zorpetzean. Autobiarako 202 milioiko zorra zenbatu zen, eta Ubidearen lehen faserako 135 milioiko zorra zenbatu zen. Beraz, teorikoki NFKAk obra hori (gastuen 6. kapitulua) 337 milioitan egin eta beste horrenbesteko zorra (diru-sarreren 9. kapitulua) egin balu bezala da.

Ustiapen urteetako doitzea positiboa da. Finantzaketa ahalmena handitzen du, hau da, defizita murrizten, eta, aldi berean, egotzitako zorra amortizatzen du harik eta guztiz kitaturik egon arte kontzesio-aldiaren azkenean.

|  |  |  |  |  |  |
| --- | --- | --- | --- | --- | --- |
| Zorpetzea, milioitan | | | | | |
| Urtea | Donejakue Bideko autobia | Pirinioetako Autobia | Nafarroako Ubidea, 1. fasea | Nafarroako Ubidea, 1. fasearen zabalpena | Guztira |
| 2007 | Ez da doitu | - | 17,7 | Ez da doitu | 17,7 |
| 2008 | Ez da doitu | - | 70,2 | Ez da doitu | 70,2 |
| 2009 | Ez da doitu | 2,0 | 74,1 | Ez da doitu | 76,1 |
| 2010 | Ez da doitu | 85,0 | 105,4 | Ez da doitu | 190,4 |
| 2011 | Ez da doitu | 202,3 | 127,7 | Ez da doitu | 330,0 |
| 2012 | Ez da doitu | 200,5 | 126,4 | Ez da doitu | 326,9 |
| 2013 | Ez da doitu | 199,3 | 124,9 | Ez da doitu | 324,2 |
| 2014 | Ez da doitu | 197,9 | 123,2 | Ez da doitu | 321,1 |
| 2015 | Ez da doitu | 196,4 | 121,4 | Ez da doitu | 317,7 |
| 2016 | Ez da doitu | 194,6 | 119,3 | Ez da doitu | 313,9 |
| 2017 | Ez da doitu | 192,6 | 117,1 | Ez da doitu | 309,7 |
| 2018 | Ez da doitu | 190,4 | 114,6 | Ez da doitu | 305,0 |
| 2019 | Ez da doitu | 187,1 | 112,0 | Ez da doitu | 299,1 |
| 2020 | Ez da doitu | 183,6 | 109,0 | Ez da doitu | 292,6 |
| 2021 | Ez da doitu | 179,7 | 105,8 | Ez da doitu | 285,6 |

Iturria: Estatuak igorritako taula, Kontabilitate Nazionalaren Atalak emana.

Beraz, Pirinioetako Autobiak eta Nafarroako Ubidearen lehen faseak zuzeneko eragina dute NFKAren defizitean eta zorrean, aurrekontu-egonkortasuneko eta finantza-iraunkortasuneko helburuak betetzeari dagokionez.

3. gehigarria. Aplikatzekoa den esparru juridikoa

Jarduketa hauei (kontzesioen kudeaketari) aplikatzekoa den esparru juridikoa honako hau da:

* 10/1998 Foru Legea, apirilaren 13koa, kontratu publikoei buruzkoa.
* 6/2006 Foru Legea, ekainaren 9koa, kontratu publikoei buruzkoa.
* 2/2012 Lege Organikoa, apirilaren 27koa, aurrekontu-egonkortasunari eta finantza-iraunkortasunari buruzkoa.
* 13/2007 Foru Legea, apirilaren 4koa, Nafarroako Ogasun Publikoari buruzkoa.

Autobien araudia:

* 21/2001 Foru Legea, urriaren 18koa, Iruña-Logroño errepidea eraiki, ustiatu eta finantzatzekoa.

Ubidearen araudia:

* 7/1999 Foru Legea, martxoaren 16koa, Nafarroako Foru Komunitateko ureztapen planean sartutako ureztapenetako jarduketa eta obrei buruzkoa.
* 1/2002 Foru Legea, martxoaren 7koa, nekazaritza azpiegiturei buruzkoa.
* 12/2005 Foru Legea, azaroaren 22koa, Nafarroako Ubideak ureztatuko duen eremuko interes orokorreko azpiegituren eraikuntzari eta ustiapenari buruzkoa.

1. 2013az geroztik, Kontu Nazionalen Batzorde Teknikoa. [↑](#footnote-ref-1)
2. Trafiko-tarte jakin bateko kanonaren urteko zenbateko osoa zuzendu daiteke baldin eta kilometroko eta urteko ibilgailu kopuruak zerbitzu maila jakin batzuk gainditzen baditu. [↑](#footnote-ref-2)
3. 2013az geroztik, Kontu Nazionalen Batzorde Teknikoa. [↑](#footnote-ref-3)
4. Kontzesiodunak ez du eskari-kanonik kobratuko ezarritako gehieneko mugak gainditzen dituzten ibilgailuengatik. Muga horiek, ibilgailu arinetarako, 291 milioi ibilgailu dira km-ko eta urteko, eta ibilgailu astunetarako, 36,5 milioi ibilgailu km-ko eta urteko. [↑](#footnote-ref-4)
5. 2020an Autovía del Pirineo SAko akziodunek beren partaidetza osoaren ekarpena egin zioten Iridium Hermes Roads SL sozietateari. [↑](#footnote-ref-5)
6. Ureztapen sektore bakoitzean ureztatzaile elkarte bat dago. [↑](#footnote-ref-6)
7. 2014ra arte Donejakue Bideko autobian baliabide berekiak erabili ziren [↑](#footnote-ref-7)
8. HAC/820/2021 Agindua, uztailaren 9koa, zeinaren bidez aldatzen baitira Kontabilitate Publikoaren Plan Orokorra, apirilaren 13ko EHA/1037/2010 Aginduaren bidez onetsia, eta sektore publikoan urteko kontu bateratuak egiteko arauak, uztailaren 18ko HAP/1489/2013 Aginduaren bidez onetsiak. [↑](#footnote-ref-8)